Προβλέπεται... συνωστισμός στη VIP πτέρυγα του Κορυδαλλού - Press24.gr\nHome Unlabelled Προβλέπεται... συνωστισμός στη VIP πτέρυγα του Κορυδαλλού\nΠροβλέπεται... συνωστισμός στη VIP πτέρυγα του Κορυδαλλού\n12/22/2013 01:24:00 μ.μ. 0\nΟ «φιλάνθρωπος» επιχειρηματίας, ο δημοσιογράφος με το χρέος των 5 εκ. ευρώ και οι αγχωμένοι μηντιάρχες...\nΑμέσως μετά τις γιορτές μια σειρά από μεγάλα ονόματα επιχειρηματιών θα κληθούν ή να πληρώσουν τις οφειλές τους προς το Δημόσιο ή να οδεύσουν προς τις φυλακές!!...\nΗ Κυβέρνηση είναι πλέον αναγκασμένη να συνεχίσει την πίεση για έσοδα προς όλες τις κατευθύνσεις αφού οι μικρομεσαίοι έχουν γονατίσει τα τελευταία 2 χρόνια και θα πρέπει να πληρώσουν επιτέλους και τα γνωστά λαμόγια.\nΣτο στόχαστρο και εφοπλιστές αλλά και γαλάζιοι επιχειρηματίες που ξέχναγαν εδώ και δεκαετίες να πληρώσουν τους φόρους τους. Το κολπάκι με τις δωρεές πλέον θα κοπεί και όποιος "φιλάνθρωπος" επικαλεστεί δωρεές για να φοροδιαφύγει θα βρεθεί προ εκπλήξεων.\nΉδη γνωστός επιχειρηματίας με την σύζυγό του που διοργάνωνε διάφορα φιλανθρωπικά gala έχει αρχίσει και την κάνει με ελαφρά πηδηματάκια ενώ πιέζει όσους βουλευτές χαρτζιλικώνει για να ασκούν δριμεία κριτική στον Στουρνάρα αλλά και στον ίδιο τον Πρωθυπουργό.\nΕμείς έχουμε αρχίσει και το διασκεδάζουμε το όλο θέμα αφού για πρώτη φορά από συστάσεως του Ελληνικού Κράτους άρχισαν να δίνουν και κάποια ψίχουλα ως φόρους γνωστοί επιχειρηματίες που έγιναν με δάνεια Τραπεζών μεγάλοι και τρανοί. Η ασπίδα προστασίας τους από τα ΜΜΕ έχει πλέον πέσει γιατί ο κάθε ιδιοκτήτης ΜΜΕ κοιτάει πρώτα να σωθεί ο ίδιος και μετά να ασχοληθεί με υποθέσεις που δεν τον αφορούν άμεσα!!! Στην λίστα με τους προς σήκωμα επιχειρηματίες είναι και πολύ γνωστός δημοσιογράφος που χρωστάει πάνω από 5 εκατομμύρια ευρώ στο Ελληνικό Δημόσιο.


Κίνδυνο κατακερματισμού της ΝΔ «βλέπει» ο Νίκος Δένδιας - Newpost.gr\nΚίνδυνο κατακερματισμού της ΝΔ «βλέπει» ο Νίκος Δένδιας\nΚίνδυνο κατακερματισμού της ΝΔ «βλέπει» ο Νίκος Δένδιας με συνέντευξή του στην εφημερίδα Αγορά, ενώ εκφράζει αντιρρήσεις για τη διαδικασία εκλογής νέου προέδρου του κόμματος.\nΔημοσίευση 17 Οκτωβρίου 2015, 14:48\n«Πολύ φοβούμαι ότι η ΝΔ διατρέχει σοβαρό κίνδυνο, όχι απλώς να διασπαστεί, αλλά να κατακερματιστεί και κυρίως να καταστεί αδιάφορη» τονιζει ο βουλευτής της ΝΔ στην εφημερίδα Αγορά. Ο ίδιος αποδίδει αυτή την κατάσταση στον τρόπο εκλογής νέου προέδρου, χαρακτηρίζοντάς την «αποκομμένη από κάθε ιδεολογικό πρόσημο», ενώ «στερείται πολιτικού νοήματος». «Αλλά ακόμη κι αν κινδυνέψει η Νέα Δημοκρατία με διάσπαση ή και με αφανισμό, λόγω συγκεκριμένων προσωπικών στρατηγικών, δεν θα εξαφανισθεί η Κεντροδεξιά» συμπληρώνει.\nΟ κ. Δένδιας εκφράζει ενστάσεις για την εκλογική διαδιακασία που αποφάσισε η Κεντρική Εφορευτική Επιτροπή, τονίζοντας ότι υπάρχουν πολλά ερωτηματικά για το πώς διεξάγεται, με κυριότερο το ποιο είναι το εκλογικό σώμα. «Το να δίνεις τρία ευρώ και να ψηφίζεις δεν συνιστά σοβαρή διαδικασία» προσθέτει.\nΔηλώνει δικαιωμένος στην προειδοποίησή του ότι η εκλογή αρχηγού θα υποβιβαστεί σε διαμάχη επί προσωπικών χαρακτηριστικών. «Η λογική αλληλουχία επέβαλλε να συζητήσουμε κατ’ αρχήν για τα αίτια της μεγάλης ήττας, να κάνουμε την αυτοκριτική μας όπου χρειάζεται και να επιλέξουμε δημοκρατικά τι είδους κόμμα θέλουμε να είμαστε. Μόνο αφού θα είχαμε καταλήξει στις συγκεκριμένες απαντήσεις, θα μπορούσαμε να αποφασίσουμε και ποιος είναι ο πλέον κατάλληλος για να εκπροσωπήσει την συγκεκριμένη πολιτική φυσιογνωμία. Στην περίπτωση της ΝΔ πράττουμε το αντίθετο, με αποτέλεσμα να κινδυνεύει η ίδια η διαδικασία να είναι βαθύτατα απολιτική» τονίζει.\nΟ πρώην υπουργός υπογραμμίζει ότι το κόμμα χρειάζεται ανανέωση στον πολιτικό λόγο, στην οργανωτική συγκρότηση και στον τρόπο παραγωγής πολιτικού έργου. «Δεν χρειάζεται όμως να γίνει κακέκτυπο του ΣΥΡΙΖΑ» διευκρινίζει.


Τα αποτελέσματα των εσοκομματικών εκλογών της Ν.Δ. στο Δήμο μας (ΣΥΝΕΧΗΣ ΕΝΗΜΕΡΩΣΗ) | e-kafeneio.gr\nΤα αποτελέσματα των εσοκομματικών εκλογών της Ν.Δ. στο Δήμο μας (ΣΥΝΕΧΗΣ ΕΝΗΜΕΡΩΣΗ)\nΑνέλπιστα μεγάλη ήταν η προσέλευση των πολιτών στις σημερινές εκλογές και στην πόλη μας με πληροφορίες να αναφέρουν οτι το σύνολο αυτών που ψήφισαν ξεπερνά τους 1.500. Τα αποτελέσματα της Ν. Χαλκηδόνας είναι τα εξής:\nΜεϊμαράκης Ευάγγελος 205\nΜητσοτάκης Κυριάκος 175\nΓεωργιάδης Αδωνις 90\nΤζιτζικώστας Απόστολος 47\nTα αποτελέσματα της Ν. Φιλαδέλφειας:\nΜεϊμαράκης Ευάγγελος 358\nΓεωργιάδης Αδωνις 252\nΜητσοτάκης Κυριάκος 231\nΤζιτζικώστας Απόστολος 74\nΠροηγούμενο άρθροΗ πιο γλυκιά πλευρά της Πόλης και στον… δρόμο σας!\nΕπόμενο άρθροΔήμος Ν.Φ.-Ν.Χ.:ΧΡΙΣΤΟΥΓΕΝΝΙΑΤΙΚΕΣ ΔΗΜΙΟΥΡΓΙΕΣ ΑΠΟ ΤΟ ΤΜΗΜΑ ΑΝΘΟΔΕΤΙΚΗΣ ΤΟΥ ΔΗΜΟΥ


Δεσποινίς ετών 39. Γιατί να αποφεύγουμε την κουλούρα πριν τα 35 – Σκάι Πάτρας\nΔεσποινίς ετών 39. Γιατί να αποφεύγουμε την κουλούρα πριν τα 35\nAuthor 04:30 13 Απριλίου, 2014\nΤο ράφι με το οποίο μας απειλούσαν δεν υπάρχει πια. Υπάρχουν όμως σοβαροί λόγοι για να αποφεύγουμε την κουλούρα πριν τα 35.\nΣτις ελληνικές ταινίες υπάρχει πάντα µια συµπαθητική περσόνα µε µαύρο κότσο και ελιά στο πιγούνι που περιµένει τον από µηχανής γαµπρό, ο οποίος δεν έρχεται ποτέ. Έτσι το δύσκολο έργο της ανεύρεσής του πέφτει στις πλάτες ενός δύσµοιρου αδελφού.\nΟ αδελφός κουβαλάει δεκάδες γαµπρούς προκειµένου να την αποκαταστήσει – ξεφορτωθεί και να παντρευτεί κι αυτός, ώσπου η µεγαλοκοπέλα µε τον κότσο να βρει το ταίρι της είτε στο πρόσωπο ενός παλιού, ανεκπλήρωτου έρωτα είτε σε κάποιον άτυχο που έπεσε θύµα εκβιασµού. Από εκείνη την εποχή, που το ελληνικό σινεµά κατέγραψε ως εποχή της λειψανδρίας, έχουν περάσει αρκετές δεκαετίες.\nΟι γυναίκες εκµοντερνίστηκαν, ο κότσος κατέβηκε και απέκτησε ανταύγειες, η ελιά στο πιγούνι αφαιρέθηκε µε λέιζερ και ο αδελφός έχει ήδη φύγει στο εξωτερικό και έχει κάνει οικογένεια µε µια Αγγλίδα συµφοιτήτριά του. Η σύγχρονη γεροντοκόρη έχει τα χαρακτηριστικά της Μπρίτζετ Τζόουνς, είναι ξανθιά και δεν παντρεύτηκε επειδή, απλώς, έπεσε θύµα διάφορων ανάλγητων αρσενικών – µε τα οποία η αλήθεια είναι πως το ευχαριστήθηκε πολύ.\nΗ διάσηµη ηρωίδα της Έλεν Φίλντινγκ είναι αποτυχηµένη δηµοσιογράφος, πέφτει συνεχώς σε ερωτικές γκάφες, κλαίει, απογοητεύεται, έχει κολλητούς µια οµοιοπαθή γκαφατζού και έναν γκέι, φοράει βαµβακερές πιτζάµες και πνίγει το φόβο της µοναξιάς της τρώγοντας σοκολατάκια και καπνίζοντας.\nΔηλαδή ένα κορίτσι όπως εµείς. Επίσης έχει µια µαµά που ανησυχεί για τις επιλογές της κόρης της, τρέµει στην ιδέα µήπως δεν παντρευτεί, αλλά και τη ζηλεύει που µπορεί και έχει την αυτοδιάθεσή της.\nΌπως κι εµείς δηλαδή. Όσο όµως κι αν άλλαξε το κοινωνικό προφίλ αυτής της δεσποινίδος ετών 39, το αποτέλεσµα είναι το ίδιο. Και η µελαχρινή µε τον κότσο των δεκαετιών του ’50 και του ’60 και η ξανθιά γκαφατζού του 21ου αιώνα ανεβαίνουν καθυστερηµένα µεν αλλά πάντα τα σκαλιά της εκκλησίας. Και βέβαια µε τη µαµά να κλαίει στο βίντεο.\nΟι λόγοι που οι γυναίκες σήµερα αργούν να φορέσουν νυφικό είναι λίγο – πολύ γνωστοί. Οι σπουδές, το χτίσιµο µιας καριέρας, η σωστή επιλογή συντρόφου, η τάση για ανεξαρτησία, ο φόβος της δέσµευσης, ο φόβος των ευθυνών, ο φόβος του καινούργιου, η εµµονή µε τον παλιό εραστή που µας πρόδωσε αλλά εµείς κολλήσαµε µαζί του σαν γραµµατόσηµα.\nΚάποιες από αυτές ή όλες µαζί είναι, σύµφωνα µε τους ειδικούς, οι αιτίες που αναστέλλουν το γάµο της σύγχρονης Ελληνίδας. Ωστόσο οι έρευνες έρχονται να ανατρέψουν τα κοινωνικά κλισέ που µας ήθελαν παντρεµένες το πολύ µέχρι τα 30.\nΣύµφωνα µε αυτές η ακµή της παραγωγικότητας µιας γυναίκας βρίσκεται στο τέλος των 30 της, είτε αυτή αφορά τη δουλειά είτε τη δηµιουργία µιας σωστής οικογένειας. Που σηµαίνει ότι όλο και πιο συχνά µια γυναίκα επιλέγει να παντρευτεί µετά τα 35.\nΣύµφωνα µάλιστα µε τις έρευνες, µόνο το 15% των γάµων αυτών καταλήγει σε διαζύγιο, έναντι ενός συντριπτικού 85% όσων τελέστηκαν στην ηλικία των 22-26 ετών. Ποσοστό αρκετά σοκαριστικό. Φαίνεται πως η εποχή µας µεγαλώνει ανώριµους ενηλίκους.\nΟι κοινωνικές συµβάσεις, που κάποτε ήθελαν µια γυναίκα που δεν παντρεύεται νωρίς να φτιάχνει ράφι, εννοείται πως δεν υπάρχουν πια. Καµιά γυναίκα δεν παντρεύεται για να καταξιωθεί κοινωνικά και να τυπώσει καρτ βιζίτ «ο κύριος και η κυρία Τάδε».\nΟύτε βέβαια για να αποκατασταθεί οικονοµικά, µια που από πολύ νωρίς έχει εξασφαλίσει δουλειά, καριέρα και ζει σχεδόν µόνη της ή µε κάποια συγκάτοικο. Οι έρευνες λένε πως οι λόγοι που παντρεύονται σήµερα οι γυναίκες είναι οι εξής και µε την ακόλουθη σειρά:\nΔεν υπάρχει γυναίκα που µέχρι τα 30 δεν περίµενε να έρθει να τη βρει ένας πρίγκιπας µε το χαµόγελο του Μπραντ Πιτ, τη σωµατική διάπλαση του Μάθιου Μακόναχι και το πτυχίο του Πάτρικ Ντέµπσεϊ. «Καθώς µεγαλώνεις δεν διαλέγεις, σε διαλέγουν», έλεγε η µαµά µου υπενθυµίζοντάς µου πάντα ένα εφιαλτικό deadline που ποτέ δεν κατάφερα να καταλάβω γιατί µου το έθετε.\nΑρκετά χρόνια µετά το ίδιο κλισέ αναπαράχθηκε σε διαφήµιση κινητής τηλεφωνίας και µου γύρισε σαν τροµακτικό déjà – vu «Τι έχεις εσύ και δεν µπορείς να παντρευτείς; Τι έχουν δηλαδή αυτές περισσότερο από σένα;» Τότε δεν µπορούσα να της απαντήσω πως δεν είναι αυτό που θέλω από τη ζωή µου γιατί, πολύ απλά, δεν ήξερα αν το ήθελα.\nΣήµερα, ύστερα από έναν αποτυχηµένο γάµο και πολλές ευτυχισµένες σχέσεις, βρίσκοµαι και πάλι στο κατώφλι της εκκλησίας έχοντας ξεπεράσει προ πολλού την κατάλληλη ηλικία, αλλά έχοντας κατασταλάξει στην απάντηση προς τη µαµά µου.\nΤώρα βρήκα τον κατάλληλο γιατί τώρα µπορώ να τον δω και να τον αναγνωρίσω. Τώρα ξέρω πως «αυτός που περιµένω» βρίσκεται πέρα από διορίες και εφιαλτικά deadlines. Ο σωστός σύντροφος δεν είναι παρά ο καθρέφτης του εαυτού µας. Α, µαµά, και κάτι τελευταίο. Στο συµβιβασµό καταφεύγεις µόνο όταν ξέρεις πως δεν µπορείς να κερδίσεις. Κι εγώ νιώθω κερδισµένη.


giortazo.gr: Πώς θα σας πει το «σ’ αγαπώ», ανάλογα με το ζώδιό του!\nΑυτές οι δυο μικρές, μαγικές λέξεις… «σ’ αγαπώ»… πόσα πολλά σημαίνουν! Ο καθένας λαχταρά να τις ακούσει από το πρόσωπο που είναι ερωτευμένος.\nΕίναι χωρίς αμφιβολία τα πιο σημαντικά λόγια που θα πείτε και θα ακούσετε.\nΩστόσο, υπάρχουν τόσοι πολλοί τρόποι να πείτε «σ’ αγαπώ» στο σύντροφό σας σε καθημερινή βάση. Ενώ αυτές οι δυο λέξεις έχουν τόσο βαθύ νόημα, οι άνθρωποι μερικές φορές ξεχνάμε ότι οι πράξεις μας μπορεί να εκφράζουν αυτό το συναίσθημα ακόμη πιο δυνατά απ’ ό,τι τα λόγια.\nΘυμηθείτε τον χρυσό κανόνα: «Οι πράξεις μιλούν δυνατότερα από τις λέξεις».\nΑυτό μπορεί να γίνει με τόσο πολλούς δημιουργικούς, μοναδικούς και ρομαντικούς τρόπους και όχι μόνο θα κάνει το σύντροφό σας να αισθανθεί αγάπη, αλλά θα αυξήσει την οικειότητα μεταξύ σας και θα ενισχύσει το δεσμό σας.\nΠώς λένε τα ζώδια το «σ’ αγαπώ»;\nΕίναι δυνατός και θα μιλήσει με υπονοούμενα, αποφεύγοντας την άμεση συνομιλία. Στη συνέχεια, θα αρνηθεί να απαντήσει στην ερώτηση που του κάνετε. Ακόμα και αν γνωρίζεστε καιρό, να είστε βέβαιοι ότι θα κρατήσει κάποια απόσταση. Θα σας πει:«Μου έχεις γίνει εμμονή, το ξέρεις αυτό»;\nΒλέπει τον εαυτό του ως μέρος της ανθρώπινης οικογένειας, όπου μπορεί να προσφέρει αγάπη σε όλους. Όταν νιώσει ότι είναι ελεύθερος στη σχέση σας, θα σας διασκεδάσει και αναπάντεχα θα σας μιλήσει για την αγάπη του. Θα σας πει:«Μπορούμε να κάνουμε κάτι διαφορετικό από κοινού».


Ο παράγοντας που φέρεται να βίασε την Μπεκατώρου. Τι απαντά για την καταγγελία σοκ - ΠΑΣΚΕΔΙ\nΗ Σοφία Μπεκατώρου ονομάτισε στον Εισαγγελέα τον άνθρωπο ο οποίος την κακοποίησε σεξουαλικά το 1998. Ο άνθρωπος αυτός, σύμφωνα με την κατάθεση της ίδιας της Ολυμπιονίκη στον αρμόδιο Εισαγγελέα, είναι ο νυν αντιπρόεδρος της ΕΙΟ και Υπεύθυνος Γραφείου Αθλητισμού, Έφορος Κεντρικής Ελλάδος, Αριστείδης Αδαμόπουλος. Ο ίδιος εκτελεί χρέη εκπροσώπου της ιστιοπλοΐας στην Ελληνική Ολυμπιακή Επιτροπή. Το όνομά του το έχει καταθέσει η Ολυμπιονίκης στον Εισαγγελέα πριν από περίπου ένα μήνα. Η αλυσίδα της σιωπής άρχισε να σπάει όταν κυκλοφόρησε ένα βίντεο με καταγγελίες κατά της Ομοσπονδίας. Η ίδια κλήθηκε σε καταγγελία και δήλωσε πως ο άνθρωπος που την είχε κακοποιήσει σεξουαλιά ήταν αυτός.\nΠΡΟΗΓΟΥΜΕΝΟΣτΕ: Εθνικούς λόγους επικαλείται το Δημόσιο για να απορριφθούν οι διεκδικήσεις συνταξιούχων\nΕΠΟΜΕΝΟΗ Μαντώ αρνήθηκε να πάει στο «Στην υγειά μας ρε παιδιά» στο τζάμπα


Ο Πάγκαλος βρήκε ταβέρνα στη Λευκάδα που λέγεται «μαζί τα φάγαμε»\n24-08-2016 | 10:30πμ\nΕξι χρόνια αφότου ξεστόμισε το περίφημο «μαζί τα φάγαμε», ο Θεόδωρος Πάγκαλος εντόπισε την… ατάκα του (η οποία είχε προκαλέσει τότε θύελλα αντιδράσεων) σε ταβέρνα στη Λευκάδα!\nΕξι χρόνια αφότου ξεστόμισε το περίφημο «μαζί τα φάγαμε», ο Θεόδωρος Πάγκαλος εντόπισε την… ατάκα του (η οποία είχε προκαλέσει τότε θύελλα αντιδράσεων) σε ταβέρνα στη Λευκάδα! Ο πρώην υπουργός του ΠΑΣΟΚ ανέβασε τη σχετική φωτογραφία στον λογαριασμό του στο twitter με το εξής σχόλιο: «Υποχρέωση όσων φιλοδοξούν να παράγουν πολιτική είναι να κάνουν αντιληπτή την άποψή τους. Φωτό από την υπέροχη Λευκάδα».\nΑξίζει να σημειωθεί ότι στην ταμπέλα που γράφει «λαϊκό ταβερνείο… μαζί τα φάγαμε» υπάρχει η φιγούρα ενός άνδρα με μπόλικη κοιλιά και μουστάκι ο οποίος κρατάει ένα ποτήρι με κρασί, το οποίο φανερά απολαμβάνει. Κι αν εξαιρέσει κανείς το μουστάκι, ο παχύς κύριος της ταμπέλας θυμίζει τον Θεόδωρο Πάγκαλο! Πάντως, η παραδοσιακή ταβέρνα αποτελεί γνωστό στέκι καλοφαγάδων στη Λευκάδα, οι οποίοι περνούν τις βραδιές τους υπό τους ήχους της λαϊκής – ρεμπέτικης μουσικής χειμώνα και καλοκαίρι.\nΣημειώνεται ότι η περίφημη φράση του Θεόδωρου Πάγκαλου, αλλά γραμμένη ως «mazi ta fagame», είναι και ιστοσελίδα με συνταγές μαγειρικής. Για την ιστορία, τη συγκεκριμένη φράση είχε πει ο Θεόδωρος Πάγκαλος στη Βουλή, σε τοποθέτησή του κατά τη διάρκεια συνεδρίασης της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης στις 21 Σεπτεμβρίου 2010.


Η πρέσβειρα της Αλβανίας στην Αθήνα Αρντιάνα Χομπντάρι και ολόκληρο το προσωπικό της πρεσβείας απολύθηκαν ξαφνικά από τον αναπληρωτή υπουργό εξωτερικών υποθέσεων της Αλβανίας Γκεντ Τσακάι.\nH επίσημη αιτιολόγηση που δόθηκε από τις Αλβανικές αρχές για την μαζική απομάκρυνση του ανθρώπινου δυναμικού της πρεσβείας αναφέρεται στην «χαμηλή απόδοση» των υπηρεσιών της πρέσβειρας και των υπολοίπων στελεχών, αλλά αλβανικά μέσα ενημέρωσης συσχετίζουν τις απολύσεις με το σκάνδαλο της κλοπής 100 αλβανικών διαβατηρίων στην Αθήνα.\nΣτην υπόθεση, εκτός από την πρέσβειρα της Αλβανίας στην Αθήνα Αρντιάνα Χομπντάρι, έχει εμπλακεί και ο πρόξενος της Αλβανίας στα Ιωάννινα Πέρβιν Τσικούρια. Ο αναπληρωτής υπουργός εξωτερικών υποθέσεων της Αλβανίας Γκεντ Τσακάι έχει προτείνει ως αντικαταστάτη στον Πρόεδρο της Αλβανίας Ιλίρ Μέτα την Λουέλα Χαϊνταραγκάι που αποτελεί έμπειρο στέλεχος του υπουργείου εξωτερικών.\nΤο υπουργείο εξωτερικών υποθέσεων της Αλβανίας έχει δηλώσει πως η Χομπντάρι και ο Τσικουριά «είναι μπλεγμένοι στην υπόθεση κλοπής 100 αλβανικών διαβατηρίων από αυτοκίνητο του διπλωματικού σώματος της Αλβανίας που βρισκόταν σε ελληνικό έδαφος». Το αυτοκίνητο ανήκε στον πρόξενο Πέρβιν Τσικούρια, ο οποίος είχε αναλάβει να μεταφέρει υπηρεσιακά τα διαβατήρια στην Αθήνα και να τα παραδώσει στην αλβανική πρεσβεία, σύμφωνα με την ανακοίνωση του αλβανικού υπουργείου εξωτερικών υποθέσεων.\nΑρκεί να έχεις ψυχή για να τσακίσεις τον κάθε ψευτομαγκα


Απλές συμβουλές για λιγότερες ιώσεις | Σημεία Καιρών\nΝα κοιμάστε αρκετά. Η έλλειψη και οι διαταραχές ύπνου καταβάλλουν το ανοσοποιητικό ακόμη και των νέων.\nΝα γυμνάζεστε συστηματικά. Μελέτες έχουν δείξει ότι 20-30 λεπτά μέτριας έντασης γυμναστική (π.χ. περπάτημα με γρήγορο βήμα) πέντε ημέρες την εβδομάδα μπορούν να προστατεύσουν αποτελεσματικά τον οργανισμό από τις ιώσεις.\nΕλέγξτε όσο μπορείτε το στρες. Δυστυχώς, το χρόνιο στρες μειώνει τα λευκά αιμοσφαίρια και προκαλεί υπερδραστηριότητα του ανοσοποιητικού. Προσπαθήστε λοιπόν να το ελέγξετε με ό,τι σας χαλαρώνει.\nΚόψτε το κάπνισμα. Πολυάριθμες μελέτες έχουν δείξει ότι το κάπνισμα εξασθενεί το ανοσοποιητικό, καταστέλλοντας την παραγωγή των αντισωμάτων. Εκτιμάται ότι μόλις τρεις μήνες μετά τη διακοπή, το ανοσοποιητικό σύστημα αρχίζει να ανακάμπτει.\nΒάλτε «φρένο» στο αλκοόλ. Μελέτες έχουν δείξει ότι η μέτρια κατανάλωση αλκοόλ (ένα ποτό την ημέρα οι γυναίκες, δύο οι άνδρες) δεν έχει αρνητικές συνέπειες στο ανοσοποιητικό, αλλά η μεγαλύτερη κατανάλωση μπορεί να καταστείλει την ανοσοποιητική λειτουργία.\nΠροσέξτε τη διατροφή σας. Οσο περισσότερα ζωικής προέλευσης τρόφιμα, λιπαρά, γλυκά, θερμίδες και χοληστερόλη τρώτε, και όσο λιγότερα ωμέγα-3 λιπαρά οξέα (δηλαδή παχιά ψάρια), τόσο πιο εξασθενημένο θα είναι το ανοσοποιητικό σας. Απαραίτητο είναι ακόμα να τρώτε επαρκείς ποσότητες και ορισμένων άλλων θρεπτικών συστατικών, όπως η βιταμίνη Ε, το μαγνήσιο, ο ψευδάργυρος, τα πρεβιοτικά, τα προβιοτικά και οι φυτοχημικές ουσίες (φυτικά φλαβονοειδή, καροτενοειδή, λιγνάνες κ.ά.). Πρακτικά αυτά σημαίνουν ότι χρειάζεστε μη επεξεργασμένους υδατάνθρακες (προϊόντα ολικής άλεσης), υγιεινά λιπαρά (κυρίως ελαιόλαδο), ανάλατους ξηρούς καρπούς (το πολύ 30 γραμμάρια την ημέρα), καθώς και άφθονα ψάρια και όσπρια. Να τρώτε τουλάχιστον τρία διαφορετικά φρούτα και δύο σαλάτες την ημέρα. Περιορίστε τα επεξεργασμένα τρόφιμα και τα γλυκά, να βάζετε άφθονα μπαχαρικά στο φαγητό σας (ιδίως κουρκουμά και κανέλα τύπου Κεϊλάνης) και μην ξεχνάτε το τσάι και τον καφέ.


Εναλλακτικά νηστίσιμα σουτζουκάκια - NiceMagazine.Gr\nΑρχική ΚΟΥΖΙΝΑ – ΖΑΧΑΡΟΠΛΑΣΤΙΚΗ Εναλλακτικά νηστίσιμα σουτζουκάκια\nΕναλλακτικά νηστίσιμα σουτζουκάκια\nΤα σουτζουκάκια είναι ένα αγαπημένο φαγητό μικρών και μεγάλων και ο πρώτος Έλληνας master chef έχει δημιουργήσει την πιο λαχταριστή εκδοχή τους για να μη χρειαστεί να στερηθείτε, όσοι επιλέγετε να τηρείτε τη νηστεία των Χριστουγέννων.\nΗ συνταγή αυτή του Άκη Πετρετζίκη για τα νηστίσιμα σουτζουκάκια σίγουρα θα σας ενθουσιάσει! Είναι αν μη τι άλλο μια διαφορετική συνταγή, εξαιρετική επιλογή για την περίοδο της σαρακοστής και όχι μόνο, καθώς είναι πλούσια σε θρεπτικά συστατικά, ενώ συγχρόνως είναι χορταστική και πεντανόστιμη!\nΤα υλικά που θα χρειαστούμε για τα νηστίσιμα σουτζουκάκια είναι:\n1 πιπεριά τσίλι αποξηραμένη\nΒάζουμε τα ρεβίθια σε μπολ με νερό και προσθέτουμε αλάτι. Τα μουλιάζουμε για 12 ώρες για να μαλακώσουν.\nΌταν είναι έτοιμα τα σουρώνουμε, τα ξεπλένουμε με νερό, τα στεγνώνουμε και τα βάζουμε στον κάδο του πολυκοπτικού.\nΧτυπάμε καλά για να διαλυθούν αλλά όχι να λιώσουν.\nΤα μεταφέρουμε στο μπολ. Προσθέτουμε ελαιόλαδο, μπέικιν πάουντερ, κύμινο, ξύσμα και χυμό από το λεμόνι, κρεμμύδι τριμμένο στον τρίφτη, σκόρδο τριμμένο, δυόσμο ψιλοκομμένο, μαϊντανό ψιλοκομμένο, αλάτι, πιπέρι και ανακατεύουμε.\nΠλάθουμε τα σουτζουκάκια και τα βάζουμε σε ένα ταψί.\nΑλευρώνουμε προσεκτικά και τα ρίχνουμε σε δόσεις σε βαθύ τηγάνι με καυτό λάδι. Ψήνουμε σε μέτρια προς δυνατή φωτιά για να πάρουν χρώμα. Τα μεταφέρουμε σε ένα ταψί στρωμένο με απορροφητικό χαρτί.\nΣε μία ρηχή κατσαρόλα προσθέτουμε ελαιόλαδο, κρεμμύδι ψιλοκομμένο, στικ κανέλας, φύλλα δάφνης, ξερή ρίγανη, πιπεριά τσίλι, σκόρδο ψιλοκομμένο, κρυσταλλική ζάχαρη, πελτέ ντομάτας και σοτάρουμε.\nΡίχνουμε ντομάτα τριμμένη, αλάτι, πιπέρι, χαμηλώνουμε τη φωτιά και βάζουμε τα σουτζουκάκια στην κατσαρόλα. Σκεπάζουμε με το καπάκι και σιγοψήνουμε για 10 λεπτά.\nΣερβίρουμε με ρύζι μπασμάτι, θυμάρι, φρέσκια ρίγανη και ελαιόλαδο.\nΠροηγούμενο άρθροΤο πρωτοποριακό σύστημα ψύξης των υπολογιστών που υπόσχεται επανάσταση στην τεχνολογία\nΑφράτα μπισκότα παλμιέ


Η Kristin ξεκίνησε τη συγγραφική της καριέρα με το ευρέως αναγνωρισμένο Rat Girl, Published by Penguin. Το Rolling Stone κατέταξε το Rat Girl ως ένα από τα δέκα καλύτερα ροκ απομνημονεύματα που γράφτηκαν ποτέ. Η Kristin έχει φέρει τη σκηνή σε όλο τον κόσμο, παίζοντας θέατρα, μουσεία και φεστιβάλ. Το Rat Girl διασκευάστηκε επίσης ως βραβευμένο έργο. Το τελευταίο της βιβλίο, Don’t Suck, Don’t Die, μια προσωπική αφήγηση της φιλίας της με τον αείμνηστο Vic Chesnutt, ήταν φιναλίστ για το βιβλίο της χρονιάς από την Ένωση Βιβλιοπωλών Αμερικής και μπήκε στη βραχεία λίστα για το βιβλίο της χρονιάς για το νότιο βιβλίο της Pat Conroy. Το NPR είπε για το Don’t Suck, Don’t Die, «Όχι μόνο ένα από τα καλύτερα βιβλία της χρονιάς, αλλά ένα από τα πιο όμορφα ροκ απομνημονεύματα που γράφτηκαν ποτέ. «


Συγγνώμη που δε ζηλεύω το νέο σου έρωτα - Pillowfights.gr\nΣυγγνώμη που δε ζηλεύω το νέο σου έρωτα\nHome Hope Whispers Συγγνώμη που δε ζηλεύω το νέο σου έρωτα\nΕλπίδα-Μαρία Κουτσοπούλου 15/12/2017\nΈλα τώρα. Όλοι έχουμε έναν πρώην που μόλις είδαμε το καινούριο του «τράβηγμα» αναρωτηθήκαμε τι στο διάολο σκεφτόταν. Αυτές οι περιπτώσεις, που από τη μία, εντάξει, σε τσούζει που προχώρησε μπροστά και από την άλλη κάνεις screenshot και το στέλνεις στην κολλητή ή το κολλητό με το σχόλιο «φίλε, τι φάση;» και για την επόμενη μία ώρα μένετε απασχολημένοι με τα φτυάρια σας.\nΚάποιες φορές είναι κακία. Κάποιες άλλες είναι απλά πραγματικότητα. Εκεί είναι πραγματικά ακόμα πιο τέλειο. Καθώς βλέπεις πως μετά από εσένα α) είναι το χάος, και β) πως μάλλον είχες υπερεκτιμήσει τον συγκεκριμένο τύπο ανθρώπου.\nΕίναι και αυτό μιας μορφής λύτρωση. Αυτή τη στιγμή λοιπόν δε μιλάω για τις περιπτώσεις κακίας και κραξίματος χωρίς λόγο. Μιλάω για αυτή την περίπτωση της ξεκάθαρης παρακμής. Είναι ξεκάθαρο πως πάνω στο καινούριο αμόρε που έχει βρει υπάρχει κάτι που είναι ολοφάνερα εντελώς λάθος. Κι όμως βλέπεις τη πρώην σχέση σου να καμαρώνει σαν γύφτικο σκεπάρνι. Αγαπούλα, λυπάμαι, απέτυχες!\nΔεν είμαι από τους ανθρώπους που πιστεύουν πως είμαι εγώ και κανένας άλλος. Δεν είμαι καν από τους ανθρώπους που δεν ξέρουν να εκτιμούν. Αν δω διαμαντάκι ακόμα και μέσα από τη λάσπη θα το διακρίνω. Θα το γυαλίσω και θα το βάλω στη θέση που του αξίζει. Το συγκεκριμένο κόσμημα όμως, λυπάμαι που στο λέω αλλά είναι φο μπιζού.\nΔε θα μπω καν σε διαδικασία να κοιτάξω εμφάνιση. Αυτό άστο απ’ έξω. Είναι εντελώς υποκειμενικό το πότε και το τι θα σου κάνει κλικ. Μα ξέρεις που με πιάνουνε τα γέλια; Όταν βλέπω ανθρώπους να αγκαλιάζουν και να εκθειάζουν κάτι που πριν λίγο καιρό έκραζαν όσο τίποτε άλλο και παρουσίαζαν σαν παράδειγμα προς αποφυγή. Καμία σταθερότητα στις απόψεις σου μανάρι. Είσαι πιο ασταθής και από ανεμοδούρα.\nΜην μπερδεύεσαι, δεν είναι ζήλια. Θα ζήλευα αν σε ήθελα πίσω. Αν άξιζες. Μα οι διπολικές προσωπικότητες ποτέ δε μου πήγαιναν. Άλλωστε ένας λόγος που ήμουν μαζί σου ήταν γιατί ήσουν αυτό που ήσουν και έψαχνες στη ζωή σου αυτά που υποτίθεται πως έψαχνες. Και δε μιλάω για την καινούρια σου σχέση αποκλειστικά, αλλά γενικά για τα ιδανικά που είχες σαν άνθρωπος. Αν σε είχα γνωρίσει όπως είσαι τώρα τι σε κάνει να πιστεύεις ότι θα γυρνούσα να σε κοιτάξω έστω και ένα λεπτό; Έγινες ό,τι σιχαινόσουν και περνάς τις μέρες σου με αυτά που κορόϊδευες. Δεν ξέρω αν πρέπει να γελάω ή να σε λυπάμαι.\nΓι’ αυτό λοιπόν κάνε μου μια χάρη να μη με συγκρίνεις με το καινούριο σου τίποτα. Δε με φτάνει. Και ξέρεις γιατί; Γιατί με σιγουριά σου λέω πως όταν ήμουν εκεί δίπλα, ήμουν γιατί δεν κοίταζα το περιτύλιγμα που με τόσο προσοχή έχεις φτιάξει πλέον για να ψαρώνουν τα «γκομενάκια». Ήμουν εκεί για την τόσο μοναδική ψυχή που με είχες πείσει ότι έχεις. Ήμουν εκεί γιατί υποτίθεται πως και οι δύο ψάχναμε λουλούδια. Δε μου είχες διευκρινίσει όμως πως τα λουλούδια που ήσουν εθισμένος ήταν τα γαϊδουράγκαθα.\nΆσε με λοιπόν, σαν κατακλείδα σε όλο αυτό, να σου πω πως όχι, λυπάμαι, αλλά δε ζηλεύω καμία σου επιλογή και κανέναν αντικαταστάτη μου. Είμαι πολύ πιο πάνω από τον πάτο που κοιτάς. Ο θρόνος σου πλέον έπεσε. Καλή τύχη.


Αρχική » 03. γυναίκες συνοδοί » αισθησιακή Ελενα. 6980 918 255\nΠόλη - Περιοχή: Γλυφάδα, Βουλιαγμένη, Ν. Προάστια\nΛήγει: 90 ημέρες, 6 ώρες\nΜε ακαταμάχητο γυμνασμένο σώμα όπως το βλέπεις, ομορφη σεξουλιάρικη φάτσα, ξανθά μαλλιά, ναζιάρα γατούλα φωνή και με απίστευτη αίσθηση του χιούμορ είμαι η ιδανική παρέα για σένα. Μόνο γα ώριμου και γενναιόδωρους κυρίους\nΔεν ἐχω σχέση με γραφεία, έρζχομαι μόνη μου.\n1 φορά 70 ευρώ\nListing ID: 5735b87c1c5dbfd5\nΑΝΕΞΑΡΤΗΤΗ KAI ΣΕΞΥ Άννα 23 χρονών\n6949475189 AΓΓEΛIKH με πανέμορφο στήθος\nΑνεξάρτητι εμφανισιμη ελληνίδα 35αρα 6946779648


Kαλύτερα McCall Εστιατόρια Μπαρ και παμπ: Διαβάστε κριτικές για εστιατόρια στον προορισμό McCall, Αϊντάχο - TripAdvisor\nKαλύτερα McCall Μπαρ και παμπ Εστιατόρια\nΕστιατόρια κοντά στο αξιοθέατο Shore Lodge\nΕστιατόρια κοντά στο αξιοθέατο BEST WESTERN PLUS McCall Lodge & Suites\nΕστιατόρια κοντά στο αξιοθέατο Holiday Inn Express & Suites - The Hunt Lodge\nΕστιατόρια κοντά στο αξιοθέατο Super 8 McCall\nΕστιατόρια κοντά στο αξιοθέατο Hotel McCall\nΕστιατόρια κοντά στο αξιοθέατο Brundage Inn\nΕστιατόρια κοντά στο αξιοθέατο The Rustic Inn\nΕστιατόρια κοντά στο αξιοθέατο Payette Lake\nΕστιατόρια κοντά στο αξιοθέατο Ponderosa State Park\nΕστιατόρια κοντά στο αξιοθέατο Activity Barn\nΑναζήτηση Ηνωμένες Πολιτείες›Αϊντάχο›McCall›Εστιατόρια σε McCall\nΈχετε σμικρύνει υπερβολικά τον χάρτη και δεν βλέπετε τις επισημάνσεις των τοποθεσιών. Παρακαλούμε μεγεθύνετε. Είστε διατεθειμένοι να πάτε λίγο πιο μακριά; McCall: Βρήκαμε κάποια καλά αποτελέσματα σε ακτίνα 40 χλμ από αυτήν την περιοχή.\nΕίστε διατεθειμένοι να πάτε λίγο πιο μακριά; McCall: Βρήκαμε κάποια καλά αποτελέσματα σε ακτίνα 40 χλμ από αυτήν την περιοχή.\nΝο 1 από 1 Μπαρ και παμπ για: McCall


Ο ΟΛΥΜΠΙΑΚΟΣ ΚΑΙ Ο ΜΥΘΙΚΟΣ ΝΤΟΥΝΤΑ | Ilioupoli Life\nΟ ΟΛΥΜΠΙΑΚΟΣ ΚΑΙ Ο ΜΥΘΙΚΟΣ ΝΤΟΥΝΤΑ\nPosted by Maro Potha | Σεπ 20, 2017 | news, Αθλητισμός | 0 |\nΟ Ολυμπιακός και οι ιδιοκτήτες του τίμησαν την Τετάρτη (20/9) τον μυθικό στον χώρο της παγκόσμιας καλαθόσφαιρας, Σέρβο προπονητή Ντούσαν Ιβκοβιτς, σε μια λαμπρή τελετή που εγινε στο ΣΕΦ παρουσία προσωπικοτήτων απο το μπάσκετ και παρόντος του υπέροχου σούπερ σταρ του τένις, του Νολε Τζόκοβιτς!!!\nΟι αδελφοί Αγγελόπουλοι αγάπησαν τον Ολυμπιακό του Ιβκοβιτς, ταξίδεψαν στη Ρώμη και ήταν παρόντες στον πρώτο ευρωπαϊκό τίτλο, το 1997, απέναντι στην Μπαρτσελόνα του Σάσα Τζόρτζεβιτς.\nΕίναι πολλές οι φορές που έχουν δηλώσει πως εκείνα τα χρόνια μπήκε ο σπόρος στην καρδιά τους για να αναλάβουν αργότερα τη διοίκηση της ΚΑΕ Ολυμπιακός. Εκείνοι έφεραν τον Ιβκοβιτς ξανά στο λιμάνι, εκείνοι διοργάνωσαν και το αποχαιρετιστήριο φιλικό προς τιμήν του, το βράδυ της 20ης Σεπτεμβρίου, στο ΣΕΦ.\n«Ποτέ δεν το είχαμε σκεφτεί. Τότε ήμασταν τρελαμένοι φίλαθλοι. Τώρα είμαστε τρελαμένοι από άλλο πόστο. Μεσολάβησαν χρόνια χωρίς επιτυχίες. Το 2012 ζήσαμε την κορυφαία στιγμή στην πρόσφατη ιστορία του Ολυμπιακού. Είμαστε περήφανοι και πολύ ευτυχισμένοι», δήλωσε ο Γιώργος Αγγελόπουλος με τον αδελφό του, Παναγιώτη, να τονίζει: «Ποτέ δεν το είχαμε σκεφτεί. Τότε ήμασταν τρελαμένοι φίλαθλοι. Τώρα είμαστε τρελαμένοι από άλλο πόστο. Μεσολάβησαν χρόνια χωρίς επιτυχίες. Το 2012 ζήσαμε την κορυφαία στιγμή στην πρόσφατη ιστορία του Ολυμπιακού. Είμαστε περήφανοι και πολύ ευτυχισμένοι».\nΣε ερώτηση για τον… κανόνα που θέλει τον Ίβκοβιτς να μην δουλεύει δύο φορές στην ίδια ομάδα, ο Γιώργος Αγγελόπουλος απάντησε: «Ο κανόνας έσπασε για χάρη του Ολυμπιακού. Κάναμε μεγάλη συζήτηση και πείστηκε. Το πιστέψαμε όλοι μαζί και έγινε». Ο Παναγιώτης Αγγελόπουλος συμπλήρωσε: «Έτσι έγινε. Είναι καλοκαίρι του 2010. Χάσαμε τον τελικό στην Ελλάδα με τον τρόπο που έγινε, με το μεγαλύτερο μπάτζετ που είχαμε. Κάναμε μια συζήτηση με τον Ίβκοβιτς. Από το 2010-2011 αρχίζει η μείωση στο μπάτζετ. Θυμάστε πώς αποκλειστήκαμε από την Σιένα. Καθίσαμε με τον Ίβκοβιτς και κάναμε ό,τι καλύτερο μπορούσαμε για τη χρονιά 2011-2012 και μέσα στη χρονιά βελτιώσαμε την ομάδα και έφτασε στους στόχους της».\nΟ Παναγιώτης Αγγελόπουλος πρόσθεσε: «Ο Ίβκοβιτς είναι ζωντανή ιστορία του ευρωπαϊκού μπάσκετ. Η βραδιά δίνει μήνυμα πάνω από όλα ότι παλεύουμε για τους τίτλους πάντα, αλλά ξέρουμε να τιμούμε και τους αντιπάλους, όπως μας τίμησαν και αυτοί. Ο Ίβκοβιτς αποσύρθηκε εδώ στο ΣΕΦ έχοντας πάρει πρωτάθλημα το 2012. Ο αθλητισμός είναι για να ενώνει, όχι για να χωρίσει. Ο Ολυμπιακός ξέρει να τιμάει». Για να καταλήξει ο Γιώργος Αγγελόπουλος: «Όποιος ήταν εδώ είτε παίκτης, είτε προπονητής, είτε ήρθε για να τιμήσει τον Ίβκοβιτς, στο βάθος του μυαλού του ονειρεύεται να ζήσει κάτι τέτοιο. Μακάρι να το ζήσουν».\nΣπανούλης: «Η τελευταία εντολή του Ίβκοβιτς; Πάμε να νικήσουμε!»\nΚάθε προπονητής έχει μοναδικό στόχο τη νίκη της ομάδας του. Ακόμη και στο «κύκνειο άσμα του», ο Ντούσαν Ίβκοβιτς, όταν ο Σφαιρόπουλος του «παρέδωσε τα κλειδιά» της φετινής ομάδας του Ολυμπιακού στο τελευταίο time out του φιλικού του ΣΕΦ, ο «σοφός» έδωσε ως τελευταία εντολή στην καριέρα 45 ετών! «Πάμε να νικήσουμε!» Αυτό αποκάλυψε ο αρχηγός του Ολυμπιακού, Βασίλης Σπανούλης, μιλώντας στους δημοσιογράφους, μετά το φιλική αναμέτρηση προς τιμήν του Ντούσαν Ιβκοβιτς!\nΠοιες ήταν οι ακριβείς λέξεις του Ντούντα; «Όπως του αρμόζει. Μας είπε πάμε να νικήσουμε, όπως πάντα,» εξήγησε ο Kill-Bill, ο παίκτης που σήκωσε πρώτος το βαρύτιμο τρόπαιο της Euroleague, το 2012, μέσα στο Σινάν Ερντέμ!\nΟ Σπανούλης είπε ακόμη για τον Ιβκοβιτς: «Είναι ένας θρυλικός προπονητής, μεγάλη προσωπικότητα και αποδείχθηκε από τον κόσμο που ήρθε απόψε στο γήπεδο για να τον τιμήσει. Είναι ένας προπονητής που σου βγάζει το 100%. Σου ανεβάζει τρομερά την ψυχολογία και πιστεύω δίνει στον κάθε παίκτη τον ρόλο που του αρμόζει. Τίποτα λιγότερο, τίποτα περισσότερο. Έτσι δίνει σε όλη την ομάδα την ευκαιρία να δουλέψει με τους ρόλους και τη φιλοσοφία που θέλει εκείνος».\nΚι όταν ο Σπανούλης ρωτήθηκε για αν είναι ο Ίβκοβιτς είναι ο καλύτερος προπονητής που είχε ποτέ, απάντησε: «Σίγουρα είναι αν όχι ο καλύτερος, ένας από τους καλύτερους που έχω συνεργαστεί ποτέ. Με εξέλιξε απίστευτα σαν αθλητή, του είμαι ευγνώμον και είμαι τυχερός που τον είχα».\nΠΡΙΝΤΕΖΗΣ: «Δεν έχεις πάντα την ευκαιρία να δουλέψεις με τέτοιους προπονητές\nΟ Γιώργος Πρίντεζης, ο παίκτης που είχε πετύχει το νικητήριο καλάθι, με πεταχτάρι, στην Κωνσταντινούπολη, στον τελικό της Euroleague, το 2012, τόνισε: «Δεν θέλω να πω πως ήταν ό,τι καλύτερο είχα, γιατί δεν θέλω να αδικήσω τους υπόλοιπους κόουτς. Ήταν χαρά, ευλογία και τύχη που τον είχα στην καριέρα μου. Γυρνώντας από τη Μάλαγα μου έδωσε ταυτότητα, με βοήθησε. Χάρηκα πάρα πολύ για εκείνον, το αξίζει. Είναι το λιγότερο που θα μπορούσαμε να κάνουμε για αυτόν τον άνθρωπο. Ήταν ένα παιχνίδι πιο… χαλαρό. Πάλι καλά που το σουτ αυτό δεν έγινε στην πραγματικότητα. Ήταν πολύ περίεργο και όμορφο το συναίσθημα που τον είχαμε έστω για ένα τάιμ άουτ. Μας βοήθησε πολύ. Και τον Σπανούλη και εμένα και τα μικρότερα παιδιά. Πολλές φορές μπορεί στη ζωή σου να μην έχεις την ευκαιρία να δουλέψεις με τέτοιους προπονητές. Πρέπει να είσαι συγκεντρωμένος κάθε μέρα».\nΠΑΠΑΝΙΚΟΛΑΟΥ: «Τρόμος… η πρώτη ημέρα με τον Ιβκοβιτς»\nΟ Κώστας Παπανικολάου, είπε από την πλευρά του για την εμπειρία του με τον Ντούσαν Ιβκοβιτς: «Οι προσωπικότητες που βρέθηκαν στο γήπεδο ομολογούν πολλά για το ποιος ήταν και τι έκανε ο κόουτς, αλλά και τον σεβασμό που έχει στον χώρο του αθλητισμού. Ήταν τιμή μας και χαρά μας που ήμασταν σε αυτό το ματς, αλλά και που δουλέψαμε μαζί του. Του ευχόμαστε να βρει γαλήνη. Ήμουν σίγουρος ότι δεν θέλει να φύγει από το μπάσκετ. Απομένει να δούμε από ποιο πόστο θα συνεχίσει. Σημασία δεν έχουν ακριβώς τα λόγια, αλλά τα συναισθήματα και οι αναμνήσεις που έρχονται από τα δύο χρόνια που περάσαμε μαζί. Στιγμές όμορφες και καλές και κακές. Όλες οι στιγμές «αποθηκεύονται» και έχεις να τις θυμάσαι.\nΘυμήθηκε, εν συνεχεία την πρώτη ημέρα με τον Ιβκοβιτς στην προπόνηση: «Η πρώτη μέρα με τον κόουτς Ίβκοβιτς ήταν ο μεγαλύτερος… τρόμος που είχα ποτέ. Γενικά τον πρώτο χρόνο ήμουν «ψαρωμένος». Είναι και επιβλητικός χαρακτήρας. Όλο αυτό μου έδωσε ώθηση και κίνητρο να δουλέψω παραπάνω και να αρπάξω την ευκαιρία».\nPreviousΟ ΟΙΚΟΥΜΕΝΙΚΟΣ ΜΙΚΗΣ…\nNextΤΟ ΑΝΤΙΟ ΤΟΥ ΝΤΟΥΣΑΝ ΙΒΚΟΒΙΤΣ ΣΤΟΝ ΠΕΙΡΑΙΑ


ΑΙΩΝΙΑ ΕΛΛΗΝΙΚΗ ΠΙΣΤΗ: Η ΑΠΕΛΕΥΘΕΡΩΣΗ ΤΗΣ ΑΘΗΝΑΣ ΣΤΙΣ 12 ΟΚΤΩΒΡΙΟΥ 1944 - ΤΟ ΠΑΡΑΣΚΗΝΙΟ, Η ΜΑΡΤΥΡΙΑ ΝΟΪΜΠΑΧΕΡ, ΤΟ ΔΙΑΓΓΕΛΜΑ ΤΟΥ Ι.ΡΑΛΛΗ κ.α.\nΗ ΑΠΕΛΕΥΘΕΡΩΣΗ ΤΗΣ ΑΘΗΝΑΣ ΣΤΙΣ 12 ΟΚΤΩΒΡΙΟΥ 1944 - ΤΟ ΠΑΡΑΣΚΗΝΙΟ, Η ΜΑΡΤΥΡΙΑ ΝΟΪΜΠΑΧΕΡ, ΤΟ ΔΙΑΓΓΕΛΜΑ ΤΟΥ Ι.ΡΑΛΛΗ κ.α.\nΤσιρονίκος, Φέλμυ, Νοϊμπάχερ, Χάμπε. Ονόματα ολωσδιόλου άγνωστα στον μέσο Έλληνα. Σ’ αυτούς όμως, έναν Έλληνα και τρεις Γερμανούς, οφείλεται μια πράξη που εκ πρώτης όψεως φαίνεται αυτονόητη: η διάσωση της Αθήνας τον Οκτώβριο του 1944. Την εποχή εκείνη όμως τίποτε δεν ήταν αυτονόητο και, αντιθέτως, όλα ήταν πιθανά. Ακόμη και η καταστροφή της ιστορικότερης πόλης του κόσμου, της Αθήνας!\nΤο ενδεχόμενο αυτό όχι μόνο δεν ήταν αόριστο, αλλά είχαν εκδοθεί συγκεκριμένες γερμανικές διαταγές που προέβλεπαν ορισμένες καταστροφές, κυρίως σε ζωτικές εγκαταστάσεις κοινής ωφελείας, όταν θα αποχωρούσαν τα στρατεύματα κατοχής. Πώς από το σημείο εκείνο φθάσαμε στο να θεωρούμε ότι είχε κηρυχθεί μονομερώς από τους Γερμανούς η Αθήνα ως ανοχύρωτη πόλη, είναι ένα θέμα που ελάχιστα γνωστό έχει γίνει σε όλες (και πρωτίστως, στις πραγματικές) διαστάσεις του.\nΤο καλοκαίρι του 1944, η κατάρρευση της Ρουμανίας και στη συνέχεια της Βουλγαρίας, εξανάγκασε τη Γερμανία να αποφασίσει τη σύμπτυξη των δυνάμεών της στη Ν.Α. Ευρώπη. Τον Αύγουστο του 1944 είχε πλέον διαταχθεί η εκκένωση της Ελλάδος και πράγματι από τον επόμενο μήνα άρχισε η σταδιακή αποχώρηση του γερμανικού στρατού από τα νότια. Η πιθανότητα να αποβιβασθούν συμμαχικά στρατεύματα για να παρενοχλήσουν (και να επιταχύνουν) τη γερμανική υποχώρηση δεν είχε αποκλεισθεί και η εξόριστη ελληνική κυβέρνηση το επιζητούσε με επιμονή. Στην περίπτωση όμως που θα γίνονταν μάχες κατά την αποχώρηση των Γερμανών, ήταν σχεδόν βέβαιο ότι θα είχαμε πολλαπλές καταστροφές.\nΑνεξαρτήτως αυτού του ενδεχομένου, οι γερμανικές διαταγές, πέρα από τις καταστροφές συγκοινωνιακού δικτύου, αεροδρομίων, στρατιωτικών και λιμενικών εγκαταστάσεων, που συνήθως προβλέπουν οι διαταγές σύμπτυξης, αναφέρονταν και σε ανατινάξεις ζωτικών εγκαταστάσεων κοινής ωφελείας, όπως συγκεκριμένα το φράγμα Μαραθώνα και η παραγωγή ηλεκτρικού ρεύματος.\nΤις εβδομάδες που προηγήθηκαν της Απελευθέρωσης, σημειώθηκε εξαιρετική κινητικότητα σε όλες τις πλευρές, σε όλους τους παράγοντες. Γερμανοί και Άγγλοι, ΕΛΑΣ και εθνικιστικές αντιστασιακές οργανώσεις, η εξόριστη ελληνική κυβέρνηση και η κατοχική, πολιτικοί ηγέτες που εκπροσωπούσαν μεγαλύτερο ή μικρότερο τμήμα της κοινής γνώμης, όλοι είχαν κάποιον διαφορετικό στόχο, που όμως συνέπιπτε στο ίδιο χρονικό σημείο: στην ώρα της Απελευθέρωσης. Ο καθένας απ’ όλους αυτούς είχε επενδύσει πάνω σ’ αυτήν την ώρα και ενόσω λοιπόν αυτή πλησίαζε, όφειλε να κάνει πράξη τις προσδοκίες του.\nΣτον ευρύτερο χώρο του λεκανοπεδίου, ο ΕΛΑΣ είχε συγκροτήσει μια ισχυρότατη δύναμη εφέδρων ανταρτών ήδη από την αρχή του καλοκαιριού. Τα στελέχη του θεωρούσαν δεδομένο τον έλεγχο που θα μπορούσαν να ασκήσουν στην Αττική, όταν οι Γερμανοί θα έφευγαν. Η συμμετοχή όμως των εαμικών υπουργών στην Κυβέρνηση Εθνικής Ενότητος του Γ. Παπανδρέου και αμέσως μετά η Συμφωνία της Καζέρτας ανέτρεπε αυτόν τον στόχο. Πλην όμως κανείς από τα κατώτερα στελέχη δεν ήταν προετοιμασμένος για να αποδεχθεί τη νέα κατάσταση.\nΑπό την άλλη μεριά, ο κίνδυνος να καταληφθεί από τον ΕΛΑΣ η Αθήνα μετά την Απελευθέρωση, φανάτιζε τους παράγοντες των εθνικιστικών αντιστασιακών οργανώσεων. Όσο μικρές και αν ήταν αριθμητικά, συγκρινόμενες με το ΕΑΜ, στην πραγματικότητα αντιπροσώπευαν ένα μεγαλύτερο τμήμα Αθηναίων πολιτών, οι οποίοι δεν ήθελαν μεν να ανήκουν σε αντιστασιακές οργανώσεις, όμως δεν μπορούσαν να δεχθούν ότι η εξουσία θα περνούσε στα χέρια της αριστεράς. Άλλωστε, η καθαυτό δύναμη αυτών των μικρών οργανώσεων, συμποσούμενη, μπορούσε να παραλληλισθεί και αριθμητικά με εκείνη του ΕΑΜ.\nΠαράπλευρα σ’ αυτές τις μικρές ποικίλες εθνικιστικές οργανώσεις, υπήρχε και μια άλλη οργανωμένη στρατιωτική δύναμη που δεν θα μπορούσε να παραβλεφθεί: τα Τάγματα Ασφαλείας. Μέχρι σήμερα δεν έχει γίνει μια ρεαλιστική και αντικειμενική αποτίμηση του τι αντιπροσώπευαν, αλλά εκείνη την ώρα ήταν για τον ΕΛΑΣ ένα υπαρκτό αντίπαλο δέος. Για μεγάλο διάστημα τα Τάγματα Ασφαλείας ήταν ανεκτά από τους Συμμάχους, παρά το γεγονός ότι είχαν εξοπλισθεί από τους Γερμανούς, ενώ δεν θα είναι λάθος να πούμε ότι στην ύπαρξή τους είχαν επενδύσει κάποιες συμμαχικές υπηρεσίες. Πάντως για όσους εμπνεύσθηκαν και στη συνέχεια καθοδήγησαν τα Τάγματα Ασφαλείας, η παρουσία τους την ώρα της Απελευθέρωσης κύριο στόχο είχε να εξασφαλίσει την διαδοχή της εξουσίας από τους Γερμανούς στην εξόριστη ελληνική ηγεσία της Μέσης Ανατολής και όχι στο ΕΑΜ.\nΤο Συμμαχικό Στρατηγείο, μέσω της εξόριστης ελληνικής κυβέρνησης, είχε ορίσει ως στρατιωτικό διοικητή Αττικής τον ικανό συνταγματάρχη Σπηλιωτόπουλο, ο οποίος, υπό τον άμεσο έλεγχο του Βρετανού συνταγματάρχη Σέπαρντ, ήταν ο «αόρατος» κυβερνήτης μέχρι να έλθει στην Αθήνα το κλιμάκιο των υπουργών της κυβέρνησης Παπανδρέου και να παραλάβει τον κρατικό μηχανισμό πριν καν οι Γερμανοί να έχουν φύγει. Κάθε άλλο παρά διπλωμάτης, ωστόσο κατόρθωσε να τηρήσει τις ισορροπίες ο Σπηλιωτόπουλος και ολοκλήρωσε την αποστολή του, παρά τις μοιραίες (και ευεξήγητες) αντιδράσεις του ΕΑΜ.\nΑυτές τις ώρες η κατοχική κυβέρνηση στην Αθήνα ήθελε να διαδραματίσει κάποιον ρόλο που θα δικαίωνε την ύπαρξή της όλα αυτά τα χρόνια. Τοποθετημένη στο αντι-εαμικό μπλοκ, με τα Τάγματα Ασφαλείας ως αιχμή θα επεδίωκε να εμποδισθεί το ΕΑΜ να πάρει την εξουσία, ενώ από την άλλη μεριά δήλωνε πως ήταν πρόθυμη να παραδώσει ανέγγιχτο τον κρατικό μηχανισμό στους Συμμάχους. Ο Ιωάννης Ράλλης, ο κατοχικός πρωθυπουργός, μέχρι την τελευταία στιγμή που βρίσκονταν Γερμανοί στην Αθήνα, παρέμενε στη θέση του παρά τις αντιξοότητες.\nΟ ιδιόρρυθμος στρατηγός Θεόδωρος Πάγκαλος, ο άλλοτε δικτάτορας, επανειλημμένα εκδηλωμένος ως γερμανόφιλος, ήταν ένας από εκείνους που επηρέαζαν τα Τάγματα Ασφαλείας. Αντλώντας απ’ αυτά αντίστοιχη ισχύ, εμπνεύσθηκε μια μεθόδευση για να επανέλθει στην εξουσία μετά από σχεδόν είκοσι χρόνια. Τις παραμονές της Απελευθέρωσης είχε επιδιώξει να ανατρέψει την κυβέρνηση Ράλλη, φυσικά με την ανοχή των Γερμανών, ώστε να σχηματίσει ο ίδιος μια μεταβατική κυβέρνηση που θα παρέδιδε υπό όρους την εξουσία όταν θα ελευθερωνόταν η χώρα. Οι δύο βασικοί όροι ήταν: α) το ΕΑΜ δεν θα συμμετείχε στη μεταπελευθερωτική κυβέρνηση, β) το νέο πολίτευμα θα ήταν αβασίλευτη δημοκρατία και βεβαίως θα εμποδιζόταν η επάνοδος του Γεωργίου Β’ στην Ελλάδα. Όσο κι αν φανεί παράξενο, η νέα «μεταβατική» δικτατορία Πάγκαλου δεν έγινε πραγματικότητα, διότι ο Γερμανός στρατηγός Φέλμυ, στον οποίο το είχε προτείνει ο Πάγκαλος, θεώρησε ότι αυτό θα ήταν μια πρόκληση για τους αντάρτες του ΕΑΜ που θα αντιδρούσαν κατά τέτοιο τρόπο που θα δυσκόλευαν με περιττές εχθροπραξίες την ανενόχλητη αποχώρηση των Γερμανών.\nΑυτές τις ίδιες έντονες μέρες, ο Γερμανός στρατηγός Χέλμουτ Φέλμυ, η ανώτερη γερμανική αρχή που παρέμενε στην Αθήνα, είχε μαζί με έναν νεαρό αρχαιολόγο, τον Ρόλαντ Χάμπε, αποδυθεί σε έναν μαραθώνιο παρασκηνιακών διαβουλεύσεων με πολιτικούς και αντιστασιακούς παράγοντες. Επιδίωξή του ήταν φυσικά να επιτύχει την ανεμπόδιστη αποχώρηση των γερμανικών δυνάμεων, αλλά για να γίνει αυτό προϋπέθετε να μην γίνουν μάχες στην Αττική. Απευθύνθηκε, μέσω του Χάμπε, που ουσιαστικά ενεργούσε ως πολιτικός σύμβουλός του, προς διάφορες προσωπικότητες για να τους ζητήσει συνδρομή στο να μην θιγεί η Αθήνα με τα ιστορικά μνημεία της. Μεταπολεμικά και οι δύο αυτοί Γερμανοί θα επικαλεσθούν αυτές τις ενέργειές τους για να υποστηρίξουν ότι εκείνοι ήταν που έσωσαν την Αθήνα.\nΑυτό δεν απέχει από την πραγματικότητα και θα έπρεπε να τους αναγνωρισθεί, χωρίς να επιμείνουμε να διερευνήσουμε τα κίνητρά τους, αν δηλ. προείχε η σωτηρία της ιστορικής Αθήνας ή η ανεμπόδιστη γερμανική υποχώρηση. Οι διαταγές που είχε μόλις λάβει ο Φέλμυ ήταν ότι έπρεπε να οπισθοχωρήσουν τα στρατεύματα προς Βελιγράδι όσο το δυνατόν ασφαλέστερα και ταχύτερα, αλλά αν λόγω ραγδαίων εξελίξεων αποκοπτόταν είχε εξουσιοδοτηθεί να παραδοθεί. Σ’ εκείνες λοιπόν τις παρασκηνιακές επαφές του, έθετε το θέμα να βολιδοσκοπηθούν οι Σύμμαχοι υπό ποίους όρους θα δέχονταν συνθηκολόγησή του, αν χρειαζόταν να το πράξει.\nΤο 1955 έδωσε στη δημοσιότητα τη μαρτυρία ο Ρόλαντ Χάμπε, αναφορικά με όλες αυτές τις επαφές που είχε πραγματοποιήσει τις τελευταίες κατοχικές μέρες για λογαριασμό του στρατηγού Φέλμυ. Μόλις το 1994 εκδόθηκε στα ελληνικά αυτό το κείμενο του Χάμπε («Η διάσωση της Αθήνας τον Οκτώβριο του 1944», εκδόσεις Πορεία).\nΤον Σεπτέμβριο του 1944, ακριβώς για να εξέλθει ακέραιη η Αθήνα από την αναμενόμενη αποχώρηση των Γερμανών, ο κατοχικός πρωθυπουργός Ιωάννης Ράλλης, ανάμεσα σε άλλες επαφές επεδίωξε και συναντήθηκε με τον Γεώργιο Καφαντάρη, προκειμένου να του ζητήσει να μεταδώσει στην εξόριστη ελληνική κυβέρνηση της Μέσης Ανατολής τις πληροφορίες που είχε για το θέμα των επικειμένων καταστροφών σε μεγάλα τεχνικά έργα και καίριες εγκαταστάσεις της πρωτεύουσας.\nΗ μυστική συνάντηση των δύο ανδρών πραγματοποιήθηκε με τη μεσολάβηση του Γεωργ. Αθανασιάδη-Νόβα στο δωμάτιο του νοσοκομείου «Ευαγγελισμός», όπου νοσηλευόταν υπό φρούρηση ο Καφαντάρης, έχοντας μεταφερθεί εκεί από το Χαϊδάρι. Ο Ράλλης του ζήτησε να διαβιβασθούν αυτές οι πληροφορίες και να βρεθεί τρόπος να αποσοβηθούν οι καταστροφές, αλλά το τι ακριβώς διημείφθη δεν έγινε γνωστό, διότι στη συζήτηση ήταν μόνοι τους. Έξω από το δωμάτιο βρισκόταν ο Γ. Αθανασιάδης-Νόβας, στον οποίον προηγουμένως είχε πει ο Ράλλης:\n«Η μόνη μου επιθυμία την στιγμήν αυτήν είναι ν’ αποφευχθή η καταστροφή των Αθηνών και να επιτευχθή η αναίμακτος απελευθέρωσις. Αποτελεί ευτύχημα ότι παραμένει επί κεφαλής των Γερμανικών Δυνάμεων ο Φέλμυ, διά τον οποίον είμαι βέβαιος ότι εμπνέεται από αισθήματα ανθρωπιστικά και φιλελληνικά. Προ ημερών που είχα πάει να τον επισκεφθώ εις το Ψυχικό, καθίσαμε εις την βεράντα του σπιτιού του και μου έδειχνε πλήρης συγκινήσεως την άποψιν των Αθηνών εις το βάθος, και μου έλεγεν ότι θα ήτο έγκλημα διά τον πολιτισμόν να καταστραφούν τα αθάνατα μνημεία της ωραίας πόλεως».\nΗ τελευταία φράση που αποδίδεται στον Φέλμυ, είναι άγνωστο αν ήταν ειλικρινής, διότι ήδη γνώριζε από τον Νοϊμπάχερ (υπό συνθήκες που αναφέρονται πιο κάτω) ότι η Αθήνα είχε κηρυχθεί ως ανοχύρωτη πόλη. Αυτό σήμαινε, συνεπώς, ότι δεν κινδύνευαν τα ιστορικά μνημεία να καταστραφούν. Προφανώς όμως ήθελε ο Φέλμυ να υπογραμμίσει ότι σε περίπτωση στρατιωτικών παρενοχλήσεων κατά την αποχώρηση των δυνάμεών του ο κίνδυνος αυτός τότε θα ήταν υπαρκτός.\nΛίγο νωρίτερα, στα τέλη Αυγούστου 1944, ο Έκτωρ Τσιρονίκος, αντιπρόεδρος στην κυβέρνηση Ράλλη, ενήμερος φυσικά και αυτός για τη γερμανική απόφαση αποχώρησης, αλλά και για τις προγραμματισμένες καταστροφές, αποφάσισε να φύγει από την Αθήνα για να επισκεφθεί τον Νοϊμπάχερ, που τότε βρισκόταν στο Βελιγράδι. Σκοπός του ήταν να του ζητήσει να ενεργήσει για την ανάκληση αυτών των διαταγών περί καταστροφών και για την κήρυξη της ιστορικής ελληνικής πρωτεύουσας ως ανοχύρωτης πόλης.\nΤο ταξίδι αυτό είχε γίνει σκέψη να το πραγματοποιήσει ο ίδιος ο Ιωάννης Ράλλης. Θα ήταν η πρώτη φορά που κατοχικός πρωθυπουργός θα διέσχιζε τα όρια του ελληνικού κράτους. Σημειωτέον ότι σε όλο το διάστημα από την πρώτη ημέρα της Κατοχής, ο κατοχικός πρωθυπουργός συγκέντρωνε και την ιδιότητα του αρχηγού κράτους, αλλά είχε καταργηθεί το υπουργείο Εξωτερικών, αφού η χώρα ήταν κατεχόμενη και συνεπώς η εθνική της ανεξαρτησία ήταν υπό αναστολή. Μέχρι τότε ταξίδια εκτός των ελληνικών συνόρων για τον πρόεδρο ή τα μέλη τη κατοχικής κυβέρνησης δεν είχαν πραγματοποιηθεί, με εξαίρεση εκείνο του Σωτ. Γκοτζαμάνη στο Βερολίνο και τη Ρώμη το φθινόπωρο του 1942, όταν υπογράφηκαν οι γνωστές οικονομικές συμφωνίες.\nΔεν είναι γνωστό αν είχε τότε αντιμετωπίσει σοβαρά το ενδεχόμενο να ταξιδέψει στο εξωτερικό ο Ι. Ράλλης και με τι σκοπούς. Πάντως την εποχή εκείνη, εν όψει της απελευθέρωσης, όντως πήρε την απόφαση και έφυγε από την Ελλάδα ο προκάτοχός του καθηγητής Κωνσταντίνος Λογοθετόπουλος (με προορισμό το Μόναχο, όπου ανέλαβε τη διεύθυνση ενός γερμανικού νοσοκομείου). Παρόμοιες κινήσεις έγιναν και από άλλους κατοχικούς υπουργούς, αλλά και από τους ομόλογους άλλων κατοχικών κυβερνήσεων διαφόρων κρατών, οι οποίοι βρέθηκαν στα συνεχώς συρρικνούμενα όρια που ήλεγχε το Ράιχ. Όσον αφορά τον ίδιο τον Ράλλη, το βέβαιο είναι ότι τελικά θα παραμείνει στο γραφείο του μέχρι και αφού θα έχουν αποχωρήσει οι Γερμανοί.\nΓια τα θέματα αυτά, ο Τσιρονίκος ελάμβανε την ακόλουθη επιστολή του κατοχικού πρωθυπουργού:\nΕν Αθήναις τη 28η Αυγούστου 1944\nΑξιότιμε κύριε Συνάδελφε,\nΕν συνεχεία της από 20ής τρέχ. επιστολής μου, δι’ ης επανελάμβανον υμίν την ην και προφορικώς σας είχον εκθέσει γνώμην μου, περί ανάγκης αναχωρήσεως υμών, διά Βελιγράδιον, ίνα αυτόθι συναντηθήτε μετά του Πρεσβευτού κ. Νοϊμπάχερ προς επίλυσιν επειγούσης φύσεως οικονομικών ζητημάτων, εκκρεμούντων επί ζημία του λαού μας, έρχομαι σήμερον διά της παρούσης να επιμείνω όπως αποφασίσητε τάχιστα ν’ αναχωρήσητε.\nΩν, δυστυχώς, σφόδρα απησχολημένος και μη έχων ουδέ στιγμήν να διαθέσω σήμερον το απόγευμα όπως συναντηθώμεν, αναγκάζομαι να εκθέσω Υμίν εγγράφως τους λόγους οίτινες με ωθούν εις την εμμονήν μου και οίτινες είναι οι κάτωθι:\nΗ δημιουργηθείσα πολεμική κατάστασις των τελευταίων ημερών νομίζω ότι δεν παρέχει το ενδόσημον να δύναταί τις να πιστεύη ότι οι εν Ελλάδι ευρισκόμενοι γερμανικοί στρατιωτικοί σχηματισμοί θα δυνηθούν ν’ αποσυρθούν εγκαίρως εκ της χώρας μας. Εάν το ενδεχόμενον τούτο ήθελε πραγματοποιηθή, θα ήτο επιβεβλημένον εν τούτοις να μη μεταβληθή η Ελλάς, και μάλιστα η πρωτεύουσα αυτής, εις θέατρον απεγνωσμένων πολεμικών επιχειρήσεων, διότι τοιούτου γεγονότος αι συνέπειαι θα είναι, ως ευκόλως πας τις κατανοεί, τρομακτικαί.\nΘα επεθύμουν, λοιπόν, να δυνηθήτε να εκθέσητε ταύτα σθεναρώς εκ μέρους της Κυβερνήσεώς μας εις τον κ. Νοϊμπάχερ, ίνα ούτος πειθόμενος περί του ορθού της γνώμης μας, χρησιμοποιήση όπου δει αμέσως το κύρος του προς αποφυγήν του ολέθρου, ο οποίος θα ηπείλει την Πατρίδα μας την εις τοσαύτας μέχρι τούδε εκτεθείσαν άνευ λόγου καταστροφάς. Επί τη ευκαιρία ταύτη θα δυνηθήτε ωσαύτως να ζητήσητε παρά του κ. Νοϊμπάχερ, ίνα αξιώση να παύση η ενταύθα γερμανική αστυνομία τας αδικαιολογήτους κατά νομιμοφρόνων πολιτών διώξεις, διότι, ως άριστα γνωρίζετε, υμείς όστις πάντοτε προθύμως ενισχύσατε τας σχετικάς διαμαρτυρίας μου, εάν αι δώξεις αύται συνεχισθούν, θα καταστή αδύνατον εις την Κυβέρνησίν μας να παραμείνη εις την αρχήν, διότι θα χάση, δικαίως, παν κύρος.\nΔεχθήτε, αξιότιμε συνάδελφε και φίλε, την έκφρασιν της εξαιρέτου υπολήψεως και φιλίας μου.\nΥ.Γ.: Την στιγμήν ακριβώς, καθ’ ην είχον ετοίμην την παρούσαν διά να σας την αποστείλω, μοι ανεκοινώθη παρά του κ. Φον Γκραίβενιτς ότι, κατά περίεργον σύμπτωσιν, ο κ. Νοϊμπάχερ ετηλεφώνησεν εκ Βελιγραδίου, ότι μη δυνάμενος να έλθη ενταύθα, παρακαλεί να σας επιτραπή να μεταβήτε αμέσως αυτόθι, διά να συνεννοηθή μεθ’ υμών επί των εκκρεμούντων ζητημάτων. Ούτω καθίσταται και εκ τούτου του λόγου απαραίτητος η απόφασις της ταχίστης αναχωρήσεώς σας και ελπίζω ότι θα συντελέση η σύμπτωσις αύτη εις το να υπερνικηθή και η τελευταία σας επιφύλαξις.\nΣτην επιστολή αυτή απάντησε αμέσως ο Τσιρονίκος με μια δική του:\n«Εν Ψυχικώ τη 28η Αυγούστου 1944\nΤαύτην την στιγμήν λαμβάνω την υπό σημερινήν ημερομηνίαν επιστολήν Σας προς το περιεχόμενον της οποίας, όπως είναι φυσικόν είμαι απολύτως σύμφωνος.\nΟι ενδοιασμοί, ους διετύπωσα διά την μετάβασίν μου εις Βελιγράδιον, ωφείλοντο εις την σκέψιν μήπως η μετάβασίς μου αύτη ερμηνευθή ως φυγή και η ενδεχομένη τυχόν εκ της καταστάσεως διακοπή συγκοινωνιών, εμποδίζουσά με να επανέλθω, εκληφθή ως φόβος λογοδοσίας διά την υπό της Κυβερνήσεώς μας ασκηθείσαν πολιτικήν. Η ήδη όμως διαμορφωθείσα κατάστασις και οι σοβαρώτατοι κίνδυνοι συμπληρώσεως της καταστροφής της Πατρίδος μας, εξήλειψαν, ως επόμενον, πάντα ενδοιασμόν. Το προς την Πατρίδα καθήκον παραμερίζει την στιγμήν ταύτην πάσαν άλλην προσωπικήν σκέψιν. Ως εκ τούτου δεν διστάζω να προσφέρω την υστάτην ταύτην υπηρεσίαν.\nΛυπούμαι διότι θα απουσιάσω από το πλευρόν Σας εις τόσον δυσκόλους ημέρας, είμαι όμως απολύτως πεπεισμένος ότι θα φέρετε εις ευτυχές τέρμα τα δεινά της Πατρίδος μας, δι’ ον σκοπόν θα διαθέσω και εγώ όλας μου τας δυνάμεις διά την επιτυχίαν της αποστολής μου. Παρήγορος είναι δι’ εμέ η διαβεβαίωσις των Γερμανικών Αρχών, ότι εφ’ όσον δεν προκληθούν δι’ απερισκέπτων πράξεων των ημετέρων, δεν θα προβούν εις αφοπλισμόν των ενόπλων δυνάμεων, ας διαθέτετε διά την τήρησιν της τάξεως.\nΛόγω των περιστάσεων και δι’ ην περίπτωσιν δεν ηθέλομεν επανιδωθή ταχέως επιθυμώ κ. Πρόεδρε, να Σας διαβεβαιώσω ότι θα παραμείνη αλησμόνητος εις εμέ η στενή και φιλική συνεργασία μας. ως και αι τεράστιαι προσπάθειαι τας οποίας Υμείς κατεβάλατε διά ν’ ανακουφίσητε εκ των παντοίων δυσχερειών τον Ελληνικόν Λαόν κατά το άνευ προηγουμένου τραγικόν χρονικόν διάστημα της υφ’ Υμών διακυβερνήσεως της χώρας. Εάν σήμερον ο λαός δεν δύναται να κρίνη αμερολήπτως το έργον μας, είμαι βέβαιος ότι η Ιστορία θα αναγνωρίση ότι ολίγαι Κυβερνήσεις έπραξαν όσα η ιδική μας, ήτις μετά πλήρους αυταπαρνήσεως ειργάσθη διά την ανακούφισιν της δυστυχίας του λαού.\nΠαρακαλώ, αγαπητέ μου κ. Πρόεδρε, να δεχθήτε την διαβεβαίωσιν της βαθυτάτης προς Υμάς αγάπης, φιλίας και τιμής.\nΟι δύο αυτές επιστολές που ανταλλάχθηκαν δίνουν την εικόνα ότι ο Τσιρονίκος επιστρατεύεται για να ενεργήσει στο Βελιγράδι υπέρ της σωτηρίας της ελληνικής πρωτεύουσας. Δεν είναι αυτή η πραγματικότητα όμως. Το προέχον για τον κατοχικό αντιπρόεδρο ήταν να φύγει πριν από την απελευθέρωση και δευτερεύον ήταν να προσπαθήσει στο Βελιγράδι για την αποσόβηση των προσχεδιασμένων γερμανικών καταστροφών. Είναι πολύ πιθανόν ότι αυτές οι επιστολές συντάχθηκαν κάτω από μια μεθύστερη σκοπιμότητα, ώστε να δικαιολογηθεί το ταξίδι Τσιρονίκου. Άλλωστε, στις επιστολές ήδη εύκολα μπορεί κανείς να αντιληφθεί ότι είναι οριστική η αποχώρησή του.\nΆλλωστε, ο Έκτωρ Τσιρονίκος θα πραγματοποιήσει μετά τέσσερις ημέρες το ταξίδι αυτό, συνοδευόμενος και από τους οικείους του. Το σημαντικότερο όμως είναι ότι λίγους μήνες αργότερα και αφού θα έχει γίνει η απελευθέρωση, θα ηγηθεί της εξόριστης κυβέρνησης των Ελλήνων γερμανοφίλων που σχηματίσθηκε στη Βιέννη τον Ιανουάριο του 1945. Άμεσος συνεργάτης του σ’ αυτό το εγχείρημα θα είναι ένας άλλος υπουργός της κατοχικής κυβέρνησης, ο Ιωάννης Πασσαδάκης. Μέχρι τότε υπουργός-γενικός διοικητής Κρήτης, θα εγκαταλείψει και αυτός τη θέση του για να ταξιδέψει στη Γερμανία πριν από την απελευθέρωση, αυτός όμως χωρίς να θεωρεί ότι ενεργεί κάποια κρατική αποστολή.\nΓεγονός είναι ότι ο Τσιρονίκος πράγματι πήγε στο Βελιγράδι και πράγματι συνάντησε τον Χέρμαν Νοϊμπάχερ για να υποβάλει το ελληνικό αίτημα. Εξάλλου Τσιρονίκος και Νοϊμπάχερ είχαν φιλικό σύνδεσμο από την προπολεμική περίοδο και η γνωριμία τους δεν ήταν κατοχική.\nΗ εν προκειμένω παρέμβαση Τσιρονίκου δεν θα έπρεπε ούτε να αμφισβητηθεί, ανεξάρτητα από τα μετέπειτα γεγονότα, ούτε να υποτιμηθεί ως προς την αποτελεσματικότητά της για τη σωτηρία της Αθήνας. Ωστόσο, θα έπρεπε να διευκρινισθούν ορισμένα σημεία και να αποκατασταθεί η αληθινή διάσταση των γεγονότων.\nΣτις 28 Αυγούστου, που γίνεται η ανταλλαγή των δημοσιευομένων επιστολών, ο Τσιρονίκος πραγματοποιεί μιαν άλλη συνάντηση. Τον επισκέπτονται οι Σπύρος Μαρκεζίνης και Χρήστος Ζαλοκώστας. Με τον τελευταίο έχει ιδιαίτερο φιλικό δεσμό από 15ετίας ήδη, όπως αναφέρει στο «Χρονικό της Σκλαβιάς» (σελ. 262), όπου αφηγείται πώς τον είχε γνωρίσει στις Βρυξέλλες «...σ’ ένα γεύμα του κοινού φίλου De Roover που τον ήξερε από το Κίεβο, όταν ο Τσιρονίκος ήταν πλούσιος τραπεζίτης, πρόξενος της Αγγλίας και πρόεδρος των Ελλήνων της Ρωσίας. Ο Λογοθετόπουλος τον εκάλεσε ν’ αναλάβει το υπουργείο Οικονομικών και ήρθε νύχτα σπίτι μου ο Τσιρονίκος να ζητήσει τη γνώμη μου. Του σύστησα ν’ αρνηθεί το υπουργιλίκι γιατί θα καιγόταν, ενώ με τις ικανότητες που είχε θα ήταν χρήσιμος στη μεταπολεμική ανασυγκρότηση της χώρας. Αυτός επέμενε και φιλονικήσαμε. Ενώ παραδεχόταν πως θα χάσει τον πόλεμο ο Χίτλερ, ήθελε να μπει στην Κυβέρνηση από αντικομμουνισμό. Είχε καταστραφεί από τους Μπολσεβίκους κι ήθελε να τους εκδικηθεί».\nΜερικές μέρες νωρίτερα από τη συνάντηση Τσιρονίκου με τον Χρήστο Ζαλοκώστα στα τέλη Αυγούστου, από το Κάιρο είχαν ζητηθεί πληροφορίες αναφορικά με τις προθέσεις των Γερμανών για τις καταστροφές που ετοίμαζαν πριν αποχωρήσουν. Ο Παν. Σπηλιωτόπουλος, ο οποίος ήδη είχε διορισθεί από την εξόριστη ελληνική κυβέρνηση ως στρατιωτικός διοικητής Αττικής, ανέθεσε στον Ζαλοκώστα να έρθει σε επαφή με τον Τσιρονίκο για να αντλήσει πληροφορίες και αφού έτσι τις εξασφάλισε τηλεγραφούσε προς τον Γ. Παπανδρέου, που βρισκόταν ακόμη στο Κάιρο:\n«Από Άρατον (Σπηλιωτόπουλον) προς Πάριν (Παπανδρέου) και Βέργαν (Βεντήρην). Απολύτως εξηκριβωμέναι πληροφορίαι Κυβέρνησις ειδοποιήθη προσεχή αποχώρησιν Γερμανών. Απεφασίσθη κρατηθή πάση θυσία γραμμή Αθηνών-Βελιγραδίου προς διευκόλυνσιν φυγής. Φοβούνται εμποδισθή ολική αποχώρησις ένεκα ραγδαίας εξελίξεως γεγονότων, οπότε εδόθη εντολή εφ’ όσον κυκλωθούν να παραδοθώσι. Κατόπιν ανωτέρω προτείνομεν ενέργεια συμμαχική, εάν προβλέπεται, γίνη όσον βορειότερον Αθηνών προς αποφυγήν ανατινάξεως εγκαταστάσεων λεκανοπεδίου Αττικής. Ήρξατο αναχώρησις Γερμανίδων. Στερούνται μεταγωγικών αεροπλάνων».\nΑπό την επικοινωνία Τσιρονίκου-Ζαλοκώστα είχε προκύψει ότι ο πρώτος ετοιμαζόταν για ένα ταξίδι στο Βελιγράδι, όπου θα συναντούσε τον Νοϊμπάχερ και είχε σκοπό να του ζητήσει να συμβάλει στην αποσόβηση καταστροφών στην Αθήνα. Θέλησε όμως να ξέρει αν μπορούσε να βοηθήσει σε πιο συγκεκριμένα θέματα. Ο Σπηλιωτόπουλος υπαγόρευσε στον Ζαλοκώστα τι θα έπρεπε να ζητηθούν από τον Νοϊμπάχερ:\n«α. Να διαταχθή ο στρατός, ιδίως δε τα Ες-Ες να μη φέρουν αντίστασιν εντός των Αθηνών.\nβ. Παραλλήλως ν’ απομακρυνθή ο Λάμπου, ως ανυπάκουος και αβέβαιος, από την Ειδικήν Ασφάλειαν.\nγ. Να ειδοποιηθούν ότι πιθανώς από του Σαββάτου το ΕΑΜ θα αρχίση “προβοκάτσιες” κατά των Γερμανών, με τμήματά του ντυμένα ως ευζώνους ή χωροφύλακες, και τούτο διά να προκαλέση τον αφοπλισμόν των οργάνων της τάξεως.\nδ. Να μη γίνουν καταστροφαί, ιδίως του Κεντρικού Εργοστασίου της Ηλεκτρικής Εταιρείας και του φράγματος Μαραθώνος. Θα προκαλέσουν μίσος μακροχρόνιον, ενώ Γερμανία και Ελλάς πάλιν θα συνεργασθούν, ως μη σλαβικά έθνη, με εθνικάς οικονομίας αλληλοσυμπληρουμένας μάλιστα».\nΣτο «Χρονικό της Σκλαβιάς» του Χρ. Ζαλοκώστα, όπως και στη «Σύγχρονη Πολιτική Ιστορία της Ελλάδος» του Σπ. Μαρκεζίνη (τ. 2 1944-1951, σελ. 9), η διατύπωση των αιτημάτων είναι διαφορετική αλλά ουσιαστικά δεν διαφέρουν, ενώ κατά την εκδοχή Ζαλοκώστα υπήρχε και πέμπτο αίτημα (Σ.Σ. πρόκειται για την κήρυξη της Αθήνας ως ανοχύρωτης πόλης, δηλ. το πρωτεύον αίτημα). Ο Ζαλοκώστας διηγείται (σελ. 264) τι ακολούθησε:\n«Αφού διάβασε το χειρόγραφο, υποσχέθηκε να μεσολαβήσει στον παντοδύναμο Νοϊμπάχερ για να ικανοποιηθούν και τα πέντε αιτήματά μας. Αν δεν κατόρθωνε τίποτα, θα μου παράγγελνε πως “το ταξίδι του ήταν πολύ καλό”. Αν όλα, πως “ήταν εξαίρετο”. Ύστερα από μέρες κάποιος με ζήτησε στο τηλέφωνο μιλώντας γερμανικά: -Είσθε ο κύριος Ζαλοκώστας; -Μάλιστα. -Εδώ von Graewenitz, σύμβουλος της Γερμανικής Πρεσβείας. Από μέρους του κ. Τσιρονίκου έχω να σας ανακοινώσω ότι το ταξίδι του ήταν πολύ καλό».\nΤελικά, η μεσολάβηση του Τσιρονίκου επέφερε κάποια αποτελέσματα: τα εκρηκτικά, με τα οποία είχε υπονομευθεί το φράγμα του Μαραθώνα (80 τόννοι περίπου), αφαιρέθηκαν και ματαιώθηκε η ανατίναξή του. Ο διοικητής των Ες-Ες Σιμάνα ανακλήθηκε στο Βερολίνο. Ο διοικητής της Ειδικής Ασφαλείας Λάμπου θα απομακρυνθεί από τη θέση του και θα αντικατασταθεί από τον συνταγματάρχη Ραπτοδήμο.\nΟ Σπ. Μαρκεζίνης επιλέγει για τον Έκτορα Τσιρονίκο: «Κατά τις τελευταίες ώρες της ισχύος του, έκρινε ότι έπρεπε να προσφέρει στην πατρίδα του τις υπηρεσίες που τη συγκεκριμένη στιγμή του εζητήθησαν. Υπήρξε μία πράξη εθνικής εξιλεώσεως ίσως που πρέπει να καταγραφεί χάριν της Ιστορίας της περιόδου αυτής και ανξαρτήτως της αξιόμεμπτης συνεργασίας του με τις κατοχικές κυβερνήσεις, για την οποία ο άλλοτε ισχυρός τραπεζίτης του Κιέβου και σφοδρός αντικομμουνιστής θα καταδικασθεί ερήμην εις θάνατον μετά την Απελευθέρωση».\nΑλλά ενώ είχε μ’ αυτόν τον τρόπο αποτραπεί η καταστροφή του φράγματος του Μαραθώνα, μοναδικής τότε πηγής ύδατος για τους Αθηναίους, δεν είχε γίνει τίποτα για το εργοστάσιο ηλεκτρικής ενέργειας του Πειραιά, από όπου γινόταν η τροφοδοσία όλου του λεκανοπεδίου. Εκ των άνω δεν είχε αποτραπεί η καταστροφή του και πριν φύγουν οι Γερμανοί το είχαν υπονομεύσει με μεγάλες ποσότητες εκρηκτικών. Τελικά και αυτό θα κατορθωθεί να διασωθεί, αν και μέχρι τώρα είναι γνωστός ένας διαφορετικός τρόπος για το πώς επιτεύχθηκε από ό,τι πραγματικά έγινε. Σε όλα σχεδόν τα βιβλία που έχουν κυκλοφορήσει και αναφέρονται στο θέμα, δίνεται η εντύπωση ότι αυτό μπόρεσε να γίνει, μόνον ύστερα από τη μάχη που έδωσαν εκεί ανταρτικές δυνάμεις του ΕΛΑΣ.\nΗ πραγματικότητα όμως είναι εντελώς διαφορετική και την κατέγραψε ο Σπ. Μαρκεζίνης στο προαναφερθέν βιβλίο του (σελ. 10-11):\n«Ο Γερμανός γενικός διευθυντής της Ηλεκτρικής Εταιρείας Έντγκαρ Τομασχάουζεν είχε πολλαπλώς βοηθήσει Έλληνες πατριώτες που εδιώκοντο ή ευρίσκοντο εν κινδύνω. Ανετέθη στον Γ. Λάβδα, από τα ανώτερα τεχνικά στελέχη της Πάουερ, να βολιδοσκοπήσει τον Τομασχάουζεν για την εφαρμογή ενός σχεδίου εικονικής καταστροφής που ο Λάβδας είχε εκπονήσει και το οποίο προέβλεπε την αφαίρεση όλων των ποσοτήτων δυναμίτη που είχαν τοποθετηθεί στις εγκαταστάσεις και τη στρέβλωση των αντλιών στις τουρμπίνες. Η επαφή του Λάβδα απέβη άκαρπη, διότι ο Τομασχάουζεν εζήτησε απευθείας επαφή με αρμόδιο Βρεταννό υπεύθυνο, πράγμα το οποίο δεν απεδέχθη ο Σέππαρντ.\nΤότε απεφασίσθη να χρησιμοποιηθεί, χωρίς την έγκριση του Σέππαρντ, αλλά και χωρίς την αντίδρασή του, ο Γεώργιος Τρυπάνης, στέλεχος επίσης της Εταιρείας. Ο Τομασχάουζεν τη φορά αυτή επείσθη και με εντολή του ο Λίντερμαν, υπεύθυνος για την ασφάλεια του εργοστασίου, θα αφαιρέσει, την υστάτη ώρα, τα εκρηκτικά, θα τα απορρίψει στη θάλασσα και θα “στραβώσει” τις τουρμπίνες.\nΈτσι η μάχη που θα ακολουθήσει μεταξύ της γερμανικής φρουράς του εργοστασίου και των ανδρών του ΕΑΜ θα γίνει χωρίς την άμεση απειλή της ανατινάξεως. Και το Στρατηγείο της Μ. Ανατολής θα δώσει εντολή να ματαιωθεί η αποστολή των δύο πολεμικών με γεννήτριες που εσχεδίαζε να στείλει για τις πρώτες ανάγκες των Αθηνών».\nΗ μαρτυρία Νοϊμπάχερ\nΕπανειλημμένα έχει αναφερθεί και συζητηθεί η μονομερής από τους Γερμανούς κήρυξη της Αθήνας ως ανοχύρωτης πόλης. Πράγματι όμως συνέβη αυτό και πώς;\nΤην αυθεντικότητα της ιστορικής αυτής πτυχής δίνει από τη μεριά του ο Χέρμαν Νοϊμπάχερ, ο προσωπικός απεσταλμένος του Χίτλερ στη Ν.Α. Ευρώπη. Και μας εξηγεί ότι, ύστερα από την τελευταία συνάντηση που είχε τον Αύγουστο του 1944 με τον τότε Δήμαρχο Αθηναίων Άγγελο Γεωργάτο, αλλά κυρίως μετά τη συνάντησή του με τον Έκτορα Τσιρονίκο στο Βελιγράδι, πείσθηκε ο ίδιος να ενδιαφερθεί για να αποφευχθεί η καταστροφή των ιστορικών μνημείων και της πόλης. Υπέβαλε στο Γενικό Στρατηγείο του Φύρερ την εισήγηση για να κηρυχθεί η Αθήνα ανοχύρωτη και επειδή τα γεγονότα έτρεχαν, μόλις πληροφορήθηκε αορίστως ότι θα υπάρξει θετική ανταπόκριση τηλεγράφησε στον Γκρέβενιτς, τον ανώτερο Γερμανό διπλωμάτη που παρέμενε ακόμη στην Ελλάδα, να ενεργήσει τα δέοντα.\nΗ πραγματική απάντηση στην εισήγηση του Νοϊμπάχερ ήρθε καθυστερημένα και αφού είχε συντελεσθεί η εκκένωση της ελληνικής πρωτεύουσας: παραδόξως ήταν αρνητική! Κατά τον Νοϊμπάχερ, λοιπόν, ποτέ η Αθήνα δεν κηρύχθηκε ανοχύρωτη πόλη, παρά την εισήγηση που ο ίδιος είχε κάνει. Δίνεται έτσι ένα τέλος στη σχετική φιλολογία και διευκρινίζεται ότι πράγματι συνέτρεξαν όλες οι συνθήκες που θα προέκυπταν αν η Αθήνα είχε κηρυχθεί ως ανοχύρωτη πόλη, αλλά ποτέ το Βερολίνο δεν πήρε τέτοια απόφαση, αντιθέτως μάλιστα. Σ’ ένα βιβλίο του, που είχε κυκλοφορήσει το 1957, αναφέρεται διεξοδικά στο θέμα:\n«Η Αθήνα κηρύχθηκε ανοχύρωτη πόλη πάνω στη βιασύνη της υποχωρήσεώς μας. Να πώς έγινε: Τον Αύγουστο του 1944 προσπάθησε ο Δήμαρχος της πόλεως κατά την τελευταία επίσκεψή μου με κάθε μέσο να κηρυχθεί η ελληνική μητρόπολη σε ανοχύρωτη πόλη. Αυτό όμως δεν ήταν δυνατό γιατί δεν είχε εκκενωθεί ακόμη η Πελοπόννησος. Όταν όμως άρχισε η εκκένωση της Αττικής με επισκέφθηκε στο Βελιγράδι ο υπουργός Τσιρονίκος για να επιτύχει μεταξύ άλλων και την κήρυξη των Αθηνών σε ανοχύρωτη πόλη. Όταν υπέβαλα την αίτηση αυτή στο Γενικό Στρατηγείο, το μυαλό μου πήγε στον αλησμόνητο δάσκαλό μου των Ελληνικών, τον πάτερ Ρόμπερτ Χουέμερ στο Γυμνάσιο του Κρεμσμύνστερ, που η φωνή του σε ωραίους στίχους του Ομήρου άρχιζε να τρέμει από συγκίνηση. Επί μερικές ημέρες δεν έπαιρνα καμιά απάντηση. Όταν όμως σε κύκλους της στρατιάς του Βελιγραδίου άκουσα να λένε ότι το Γερμανικό Αρχηγείο έπαιρνε στο ζήτημα αυτό μια θετική στάση, δεν περίμενα πια περισσότερα και ραδιοτηλεγράφησα στον γενικό πρόξενο φον Γκραίβενιτς ότι η Αθήνα είναι ανοχύρωτη πόλη και ότι σχετικά με τα αναγκαία μέτρα να συνεννοηθεί με τον στρατιωτικό διοικητή Αττικής στρατηγό Φέλμυ.\nΑφού λοιπόν είχαν εκπληρωθεί όλα κατά τον καλύτερο τρόπο: η πολεμική σημαία στην Ακρόπολη κατέβηκε πανηγυρικά, έγινε κατάθεση στεφάνου στο Μνημείο του Αγνώστου Έλληνα Στρατιώτη και είχαν αποχωρήσει οι στρατιωτικές υπηρεσίες, παίρνω ένα ραδιογράφημα του Ρίμπεντροπ ότι ο Φύρερ απέρριψε την πρότασή μου. Αυτό βέβαια δεν ήταν καθόλου ευχάριστο αλλά έκανα τον πεθαμένο ενώ η θορυβώδης συρροή των γεγονότων σε όλα τα μέτωπα σκέπασε το λάθος μου. Λυπούμαι ότι ένα διάβημα που γεννήθηκε από ανυπομονησία και πλάνη δεν μπορώ να το περάσω στο ενεργητικό μου. Πάντως είχα την καλή θέληση».\nΤο διάγγελμα του Ι. Ράλλη\nΜε την Απελευθέρωση τελειώνει και το ιδιότυπο καθεστώς των κατοχικών κυβερνήσεων. Ο Ιωάννης Ράλλης, ο τελευταίος κατοχικός πρωθυπουργός, από το βράδυ της προηγούμενης ημέρας έχει μαζέψει τα χαρτιά του, έχει γράψει το αποχαιρετιστήριο διάγγελμά του και έχει γυρίσει σπίτι του, ενώ μέσω του Έβερτ είχε ειδοποιήσει τους τρεις υπουργούς της κυβέρνησης Παπανδρέου ότι από την επομένη θα είναι στη διάθεσή τους. Γνωρίζει ότι το επόμενο βήμα θα είναι η σύλληψη και η παραπομπή του σε δικαστήριο, αλλά ο ίδιος προφανώς αισθάνεται ότι είναι δικαιωμένος, αφού αποφεύχθηκε ό,τι εκείνος ονόμαζε αναρχία.\nΗ περίπτωσή του δεν θα μπορούσε να αντιμετωπισθεί με επιπολαιότητα. Ήταν ένας από τους πιο αποδεκτούς πολιτικούς ηγέτες της δεξιάς, γόνος ιστορικής βυζαντινής οικογένειας και γιος πρωθυπουργού. Θα μπορούσε να είχε αποφύγει την εμπλοκή του στην κατοχική περιπέτεια και κανείς δεν αμφέβαλλε ότι κάποια στιγμή στη μεταπελευθερωτική Ελλάδα θα γινόταν πρωταγωνιστικός παράγων και πιθανότατα κοινοβουλευτικός πρωθυπουργός.\nΠοιο ήταν το κίνητρό του όταν ανελάμβανε την πρωθυπουργία τον Απρίλιο του 1943, σε μια εποχή δηλαδή που οποιοσδήποτε εχέφρων πολιτικός θεωρούσε βέβαιη τη συμμαχική νίκη; Δεν είναι δυνατόν να το γνωρίζουμε. Το βέβαιο είναι ότι την ανάληψη της πρωθυπουργίας την συνδύαζε ως προϋπόθεση με τη δημιουργία μιας ανεξάρτητης από τον κατακτητή ελληνικής στρατιωτικής δύναμης που θα είχε ως αποστολή να αντιπαραταχθεί στον ΕΛΑΣ. Και μόνον όταν ο όρος του αυτός έγινε δεκτός από τους Γερμανούς, από τους οποίους προσδοκούσε όχι μόνο την έγκριση αλλά και τον εξοπλισμό, ανήλθε στην εξουσία και μετά από λίγο συγκρότησε τα Τάγματα Ασφαλείας, κατά κανόνα στελεχωμένα από παλαιοβενιζελικούς απότακτους αξιωματικούς.\nΣτο φύλλο της Εφημερίδας της Κυβερνήσεως δημοσιεύεται στις 12 Οκτωβρίου 1944 το τελευταίο διάγγελμα του κατοχικού πρωθυπουργού Ιω. Ράλλη προς τον ελληνικό λαό:\n«Την 7ην Απριλίου 1943 εθεώρησα ότι είχον επιβεβλημένον καθήκον να καταλάβω την Αρχήν, μη υπαρχούσης κυβερνήσεως και συνεπώς μη υφισταμένου ουδενός δυναμένου να αγωνίζηται έναντι των αρχών κατοχής διά την μείωσιν της δυστυχίας του Ελληνικού Λαού. Απηύθυνα τότε διάγγελμα προς τον Λαόν, προς ον εξήγουν, εφ’ όσον τούτο ήτο επιτετραμμένον εκ της υπαρχούσης πραγματικής καταστάσεως, ήτοι της κατοχής της Χώρας μας υπό της Γερμανίας και Ιταλίας και ελληνικωτάτων και σπουδαιοτάτων τμημάτων της Βορείου Ελλάδος, αναποσπάστως συνδεδεμένων μετά της Ελληνικής ιστορίας και του αίματος του Ελληνικού Γένους υπό του βουλγαρικού στρατού, τους λόγους δι’ ους εθεώρησα καθήκον ιερόν έναντι της Πατρίδος να πράξω τούτο.\nΥπισχνούμην συνάμα ότι η κυβέρνησίς μου θα περιέβαλε δι’ αληθούς πατρικής στοργής άπαντας τους πειθαρχούντας πολίτας εις την δυσχερεστάτην προσπάθειαν της κυβερνήσεως προς παγίωσιν της τάξεως και βελτίωσιν των βιωτικών συνθηκών των Ελλήνων, της δυστυχίας και των πόνων των οποίων είχον, ως έλεγον, σαφεστάτην επίγνωσιν.\nΥπισχνούμην επί πλέον προς τους δημοσίους υπαλλήλους, ως αποτελούντας αυτήν ταύτην την κρατικήν μηχανήν και προς τους αναπήρους των πολέμων, οίτινες όντως είναι εθνικόν κόσμημα, ότι δεν θα εδίσταζον να υποβάλω το Κράτος εις πάσαν δυνατήν θυσίαν προς βελτίωσιν της θέσεως αυτών.\nΤας υποσχέσεις μου αυτάς, ετήρησα απαρεγκλίτως εν τω μέτρω των δυνατοτήτων κυβερνήτου κατά το διάστημα ξενικής κατοχής, πάντως όμως όχι κυβερνήτου της κατοχής, διότι ποτέ δεν εδέχθην να συγκροτήσω κυβέρνησιν της κατοχής.\nΕν τω διαγγέλματί μου εκείνω εξέφραζον την πεποίθησιν ότι η Ελληνική Φυλή, διά της διακρινούσης αυτήν συνέσεως και φιλοπατρίας ήθελεν επιτύχει μίαν ημέραν να οδηγήση εις υπήνεμον λιμένα την εθνικήν κιβωτόν. Η πρόρρησίς μου αύτη, την οποίαν πας Έλλην γνωρίζων την ένδοξον ιστορίαν μας θα ηδύνατο να κάμη ασφαλώς, εισήλθε πλέον εις την οδόν της πραγματοποιήσεως. Τα ζοφεράν νέφη της δουλείας ήρχισαν να διαλύωνται υπό του ανατέλλοντος ηλίου της ελευθερίας.\nΕυτυχής διότι υπό αισίους οιωνούς λήγει η μαρτυρική αποστολή μου και με ήσυχον την συνείδησιν ότι εξετέλεσα πιστώς το καθήκον μου, επανέρχομαι εις τον ιδιωτικόν βίον, έτοιμος να λογοδοτήσω ενώπιον παντός αρμοδίου.\nΙΩΑΝΝΗΣ Δ. ΡΑΛΛΗΣ»\nΗ επόμενη μέρα δεν θα είναι διαφορετική από ό,τι θα περίμενε κανείς. Ο ίδιος συλλαμβάνεται από τον μέχρι χθες συνεργαζόμενο (και) μαζί του αστυνομικό διευθυντή Άγγελο Έβερτ και ύστερα από διαταγή της κυβερνητικής επιτροπής προφυλακίζεται για να δικασθεί αργότερα και να καταδικασθεί. Όπως έχει σημειώσει ο ίδιος ο γιος του, ο μετέπειτα πρωθυπουργός Γεώργιος Ράλλης, «η επιθυμία του όπως λογοδοτήση προς τον Λαόν, είτε ποινικώς διά αρμοδίου δικαστηρίου, είτε πολιτικώς ενώπιον του Εκλογικού Σώματος, δεν κατέστη δυνατόν να εκπληρωθή, της ενώπιον του δικαστηρίου δοσιλόγων διαδικασίας αποτελεσάσης παρωδίαν δίκης».\nΗ πόλη παραδίδεται\nΗ γερμανική κατοχή κράτησε τρισήμισι χρόνια, ή για έναν επίμονο ακριβολόγο 1337 ημέρες. Με ένα λιγόλογο επίσημο έγγραφο, ο στρατηγός Φέλμυ έχει ενημερώσει από την προηγουμένη τον κατοχικό δήμαρχο, με εμφανές το άγχος του:\n«Προς τον Δήμαρχον της πόλεως των Αθηνών Κύριον Γεωργάτον\nΟ γερμανικός στρατός εκήρυξε την πόλιν των Αθηνών ανοχύρωτον.\nΕξυπακούεται η αποχώρησις των γερμανικών στρατευμάτων από την περιοχήν της πόλεως.\nΤο μέτρον τούτο λαμβάνεται επί τη προσδοκία ότι θέλει ισχύσει επίσης και διά τον εχθρόν.\nΥπογρ. Φέλμυ, Στρατηγός της Αεροπορίας».\nΚαι πράγματι έτσι έγινε. Το πρωί της 12ης Οκτωβρίου μια γερμανική αντιπροσωπεία, παρουσία αναλόγου στρατιωτικού αγήματος, παραδίδει την πόλη στον κατοχικό δήμαρχο Άγγελο Γεωργάτο. Έχει προηγηθεί, στις 8 π.μ., μια συμβολική κατάθεση ενός στεφάνου στο Μνημείο Αγνώστου Στρατιώτου από τον στρατηγό Φέλμυ (ο οποίος από ημερών είχε εγκαταλείψει για λόγους ασφαλείας το ανάκτορο Ψυχικού όπου διέμενε και είχε εγκατασταθεί σε μια μονοκατοικία του Κολωνακίου), ασυνήθιστη πράγματι χειρονομία, που επιβεβαιώνει το τέλος της Κατοχής. Σχεδόν ταυτόχρονα, στην Ακρόπολη ένα άλλο στρατιωτικό τμήμα της γερμανικής αεροπορίας έχει διαταχθεί να υποστείλει τη σημαία τους. Τώρα, στον διπλανό ιστό παραμένει πλέον μόνη της η ελληνική, επιτέλους απόλυτη κυρίαρχος.\nΜια αυτόπτης μάρτυρας δίνει πολύ παραστατικά την ατμόσφαιρα. Πρόκειται για την Ιωάννα Τσάτσου, που είχε σημειώσει εκείνη την ημέρα στο ημερολόγιό της («Φύλλα κατοχής»):\n«Η μακρυά σκοτεινή ματωμένη πορεία μας έφερε στην κορυφή.\nΟ Θεός είναι εκεί και τώρα θα ευλογήσει τα δάκρυα της λαχτάρας μας και της πίκρας μας.\nΑνοίγω διάπλατα το παράθυρο. Φως, ήλιος, ο γαλανός ουρανός. Μαζί με τα παιδιά μου παρακολουθούμε με κατάνυξη θρησκευτική ένα σημείο απέναντι στην Ακρόπολη. Αυτό είναι ο κόσμος όλος.\nΚαι βλέπουμε τη γερμανική σημαία σιγά σιγά να υποστέλλεται, να εξαφανίζεται σαν να την κατάπιε ο Ιερός Βράχος. Και ν’ αρχίζει ν’ ανεβαίνει στον ιστό το αγαπημένο χρώμα του ουρανού μας. Τα θολωμένα μάτια μου δεν μπορούν πια να δουν. Όταν έχω στεγνώσει βιαστικά τα δάκρυα, η γαλανόλευκη ανεμίζει περήφανα.\nΗ Ελλάδα είναι πάλι δική μας, δική μας.\nΤην έχομε καταχτήσει με το αίμα μας, με το μόχθο μας, με την καθημερινή στέρηση, μα προπάντων με το σκοτάδι της οδύνης όλων των χρόνων της σκλαβιάς.\nΗ Ελλάδα είναι πάλι δική μας.\nΑυτό είναι η δικαιοσύνη. Αυτό είναι η τάξη.\nΔεν ξέρω καλά καλά τι να κάνω. Αγκαλιάζω τις συμμαχικές σημαιούλες που μου είχαν φέρει και βγαίνω στους δρόμους.\nΤρέχω προς την Αρχιεπισκοπή. Θέλω να δω τον Frank Macaskey. Μου τηλεφώνησαν πως έφτασε.\nΟ λαός είναι τρελλός από αγαλλίαση. Φιλιούνται, κλαίνε, περιμένουν εγγλέζους.\nΣτην Πλατεία Συντάγματος συναντώ γερμανικό λόχο που προχωρεί να καταθέσει στεφάνι στον Άγνωστο Στρατιώτη. Ο αξιωματικός προσέχει τις σημαίες που κρατώ και με κοιτάζει βλοσυρά. Μα εγώ τρέχω προς την Αρχιεπισκοπή.\nΕκεί έχει φτάσει ο Macaskey με πολιτικά και με μια μικρή βαλίτσα στα χέρια του. Ο Δεσπότης τον δέχεται με συγκίνηση.\n-«Είσαι άγγλος αξιωματικός», του λέει με χιούμορ, «πού είναι η στολή σου;»\n-«Εδώ», απαντά ο Frank, δείχνοντας τη βαλίτσα.\n-«Φόρεσέ την», διατάσσει ο Αρχιεπίσκοπος.\nO Macaskey πηγαίνει στο πλαϊνό δωμάτιο και γυρίζει σε λίγο επίσημος άγγλος αξιωματικός.\nΚαι έπειτα οι δυο τους μπαίνουν στο ανοιχτό αυτοκίνητο και προχωρούν ανάμεσα στα πλήθη.\nΟ λαός αλαλάζει από ενθουσιασμό. «Άγγλος» φωνάζουν και σηκώνουν το αυτοκίνητο στα χέρια. Προσπαθούν ν’ αγγίξουν τον Macaskey, κι αυτός τους χαμογελά μ’ αγάπη. Με όλη την απέραντη αγάπη που έχει για την Ελλάδα.\nΌταν από το μπαλκόνι της οδού Δημοκρίτου ο Αρχιεπίσκοπος και ο Macaskey βγήκαν να χαιρετήσουν, σαν να σχίστηκαν τα στήθια του κόσμου. Τέτοια ήταν η λαχτάρα της φωνής των ανθρώπων».\nΤην ημέρα που έφευγαν και οι τελευταίοι Γερμανοί, στις 12 Οκτωβρίου 1944, η εξουσία περιερχόταν και τυπικά στην τριμελή κυβερνητική επιτροπή που βρισκόταν ήδη στην Αθήνα και αντιπροσώπευε την Κυβέρνηση Εθνικής Ενότητας του Γ. Παπανδρέου: Φ. Μανουηλίδης, Ι. Ζέβγος, Θ. Τσάτσος.\nΉδη από δεκαπενθημέρου είχαν φθάσει σε ελληνικό έδαφος, προερχόμενοι από την Ιταλία, όπου είχε μεταφερθεί η έδρα της εξόριστης ελληνικής κυβέρνησης Παπανδρέου, οι τρεις υπουργοί που θα την εκπροσωπούσαν: Μανουηλίδης, Ζέβγος και Τσάτσος. Με ένα διάγγελμά τους προς τον αθηναϊκό λαό, που κυκλοφόρησε παράνομα βεβαίως σε φέιγ-βολάν και τοιχοκολλήθηκε, τόνιζαν:\n«Σαν εντολοδόχοι της Ελληνικής Κυβερνήσεως, που ενώνει τους εκπροσώπους ολοκλήρου του έθνους, χαιρετίζουμε τον Ελληνικό Λαό, που δε δέχτηκε την υποδούλωση σα γεγονός τετελεσμένο και αγωνίστηκε με ακατάβλητη γενναιότητα για την Ελευθερία. Σκοπός μας είναι να εξασφαλίσομε απόλυτη τάξη και ομαλή μετάβαση από την περίοδο του αγώνα στην περίοδο της ανασυγκροτήσεως.\nΥπάρχουν πολλοί νοσταλγοί δικτατοριών, που εύχονται την αταξία για να μπορέσουν υπό το πρόσχημα της διασφαλίσεως της τάξεως να καταλάβουν την εξουσία. Γι’ αυτό πρέπει η πειθαρχία στην Εθνική Κυβέρνηση και η τήρηση της τάξεως να γίνουν συνθήματά μας, συνθήματα πανελλήνια. Είμαστε βέβαιοι - και στηρίζομε τη βεβαιότητά μας αυτή στις αποφασιστικές συνομιλίες, που είχαμε με τους ηγέτες του μαχομένου λαού - πως κανένας κίνδυνος δεν υπάρχει να διασαλευθεί η τάξη απ’ το λαό. Συνιστούμε μόνο κανένας να μη παρασυρθεί απ’ τη δικαιότατη απαίτηση της τιμωρίας των προδοτών και αυτοδικήσει. Η τιμωρία θα επιβληθεί αμείλικτα, αλλ’ από την Κυβέρνηση. Αυτή και μόνο, που υπεύθυνα εκπροσωπεί τον Ελληνικό Λαό, έχει δικαίωμα κααι υποχρέωση να επιβάλει δίκαιες κυρώσεις. Και θα τις επιβάλει με όλη την τάξη που αρμόζει και όλη την αυστηρότητα που επιβάλλεται.\nΣτα Τάγματα και την Ειδική Ασφάλεια, που έγιναν όργανα του εχθρού και προδώσανε το λαό μας, δίνουμε για τελευταία φορά την ευκαιρία να σωθούν από την οργή του Έθνους, ακολουθώντας τις οδηγίες μας. Αν δε συμμορφωθούν προς τους όρους της Κυβερνητικής διακηρύξεως, η τιμωρία τους απ’ την Κυβέρνηση θα είναι αμείλικτη.\nΜας έχει ανατεθεί: Η μέρα της απελευθερώσεως να είναι μέρα χαράς. Και το έργο μας αυτό θα το φέρομε εις πέρας με ολόψυχη τη βοήθεια του ενωμένου Ελληνικού Λαού».\nΚαι πλέον η «μέρα της χαράς» έχει φθάσει. Τα μέλη της κυβερνητικής επιτροπής από μέρες βρίσκονται στην Αθήνα. Από το κτίριο στο οποίο μυστικά μέχρι τότε ήταν εγκατεστημένοι, μαζί με τον στρατηγό Παναγιώτη Σπηλιωτόπουλο, τον επιτελάρχη του ταξίαρχο Παυσανία Κατσώτα, άλλους Έλληνες και Βρετανούς αξιωματικούς κατευθύνονται με αυτοκίνητα, λίγο μετά τις 10 π.μ., στα Παλαιά Ανάκτορα. Εν μέσω κωδωνοκρουσιών και με ενθουσιασμό και ζητωκραυγές συρρεόντων πολιτών, ενώ βγαίνουν από τα μπαούλα και αναρτώνται στα μπαλκόνια των σπιτιών ελληνικές σημαίες.\nΤην ίδια στιγμή, χωρίς κανείς να ενοχλείται ή να αντιδρά, εξακολουθούν να κυκλοφορούν έμφορτα γερμανικά αυτοκίνητα. Ωστόσο, ο Πειραιάς δεν έχει εκκενωθεί την ίδια μέρα, ενώ, με την ανοχή της ελληνικής-συμμαχικής πλευράς, έχει παραμείνει στον Λυκαβηττό για ένα 24ωρο μια γερμανική δύναμη με ισχυρό πυροβολικό και εκρηκτικά για παν ενδεχόμενο και προκειμένου να καλύπτει τα νώτα της αποχώρησης.\nΠριν καν η κυβερνητική επιτροπή εγκατασταθεί επίσημα στα Παλαιά Ανάκτορα, είχε εκδώσει τις πρώτες γενικές διαταγές της. Με την υπ’ αριθ. 1 απαγορευόταν η παροχή ασύλου σε πρόσωπα που είχαν συμμετάσχει σε κατοχικές κυβερνήσεις ή είχαν αναλάβει αξιώματα κατά τη διάρκεια της Κατοχής. Με την υπ’ αριθ. 2 καθοριζόταν ότι ό,τι εγκαταλείπεται από τον εχθρό ανήκει στο ελληνικό κράτος και όσοι το διαρπάζουν, εν ονόματι οποιασδήποτε οργάνωσης, διαπράττουν βαρύ ποινικό αδίκημα και θα διώκονται.\nΗ υπ’ αριθ. 3 γενική διαταγή ήταν λιτή και σαφής: «Απαγορεύομεν την έκδοσιν πολιτικών εφημερίδων υπό τίτλους χρησιμοποιηθέντας εγκρίσει των αρχών διαρκούσης της δικτατορίας ή διαρκούσης της Κατοχής. Διατάσσομεν την κατάσχεσιν παντός εντύπου εκδοθησομένου τυχόν παρά την ανωτέρω απαγορευτικήν διαταγήν». Θεωρητικά θα άλλαζε το σκηνικό στον Τύπο και σήμαινε ότι διακόπτουν την έκδοσή τους όλες οι εφημερίδες που εκδίδονταν επί Κατοχής, ή ακόμη και επί 4ης Αυγούστου. Σύντομα όμως όλες αυτές οι εφημερίδες θα κατορθώσουν να επανεμφανισθούν, όσο και αν είχε τύχει να έχουν συνδεθεί στενά με τους Γερμανούς ή τους Ιταλούς, μερικές εκ των οποίων εξακολουθούν και σήμερα να εκδίδονται.\nΜε μια σειρά άλλων διαταγών διευκρινιζόταν το νέο διοικητικό καθεστώς και λαμβάνονταν επείγοντα μέτρα, ενώ διοριζόταν προσωρινός δήμαρχος Αθηναίων ο Αριστείδης Σκληρός.\nΑλλά η Απελευθέρωση και μαζί μ’ αυτήν η κυβερνητική αλλαγή έχει πλέον πραγματοποιηθεί. Ένα λιγόλογο τηλεγράφημα προς την εξόριστη ελληνική κυβέρνηση, που βρίσκεται στην Ιταλία, αναγγέλλει:\n«Ο βραχνάς της σκλαβιάς ετελείωσε την Αθήνα. Με το αναφιλητό μιας ανέκφραστης χαράς χαιρετάμε την Εθνική Κυβέρνηση. Ο Λαός, ο ηρωικός Λαός των Αθηνών, γιορτάζει αδελφωμένος τη λευτεριά του. Η τριμελής κυβερνητική επιτροπή: Φ. Μανουηλίδης, Ι. Ζέβγος, Θ. Τσάτσος».\nΑυτό είναι το ελπιδοφόρο αναστάσιμο μήνυμα που εκπέμπεται από την ελεύθερη ελληνική πρωτεύουσα. Ωστόσο, την άλλη μέρα μια άλλη ανακοίνωση δίνει το μέτρο της σκληρής πραγματικότητας:\n«Η τριμελής κυβερνητική επιτροπή ανακοινοί ότι λόγω της προσωρινής διακοπής του ηλεκτρικού ρεύματος έχει αποβή αδύνατος η λειτουργία των εργοστασίων εκτυπώσεως χαρτονομίσματος.\nΩς εκ τούτου και δοθέντος ότι η Τράπεζα της Ελλάδος στερείται παντελώς χαρτονομίσματος, διετάχθη αύτη να παραμείνη κλειστή.\nΚαταβάλλεται πάσα προσπάθεια προς άμεσον επανάληψιν της λειτουργίας των άνω εργοστασίων. Άμα ως καταστή τούτο δυνατόν, η Τράπεζα θα ανοίξη αμέσως διά να ικανοποιήση τας ανάγκας του κοινού και κατ’ απόλυτον προτεραιότητα τας ανάγκας των υπαλλήλων και των εργατών.\nΣυνιστάται να συνεχισθώσιν αι ανταλλαγαί με το υπάρχον χαρτονόμισμα».\nΜετά την απελευθέρωση τι;\nΣτις 9 Οκτωβρίου 1944, μόλις τρεις μέρες πριν από την Απελευθέρωση της Αθήνας, πραγματοποιήθηκε μια σύσκεψη στη Μόσχα ανάμεσα στον Στάλιν, τον Τσώρτσιλ και τους συνεργάτες τους, που επρόκειτο να είναι καθοριστική για τη μεταπολεμική Ευρώπη. Σε ό,τι μας αφορά, ο Τσώρτσιλ είχε ζητήσει από τον Στάλιν «η Βρετανία να έχει τον πρώτο λόγο στην Ελλάδα». Χωρίς την παραμικρή δυσκολία ο Στάλιν συμφώνησε. Είναι η περίφημη σύσκεψη με το «χαρτάκι», στο οποίο αναγράφονταν τα ποσοστά επιρροής καθεμιάς από τις υπερδυνάμεις στα Βαλκάνια. Η περιγραφή της ιστορικής εκείνης στιγμής ανήκει στον ίδιο τον Τσώρτσιλ:\n«Η στιγμή ήταν κατάλληλη για μπίζνες και έτσι είπα: “Ας κανονίσουμε τις υποθέσεις μας στα Βαλκάνια. Τα στρατεύματά σας είναι στη Ρουμανία και τη Βουλγαρία. Εκεί εμείς έχουμε συμφέροντα, αποστολές και πράκτορες. Ας μην μπλεχτούμε σε μικροαντιθέσεις. Σε ό,τι αφορά τη Βρετανία και τη Ρωσία, πώς θα πήγαινε να έχετε ενενήντα εκατοστά υπεροχή στη Ρουμανία, να έχουμε ενενήντα εκατοστά του λέγειν στην Ελλάδα και για τη Γιουγκοσλαβία να πάει πενήντα-πενήντα;”»\nΜε το «χαρτάκι» εκείνο η Ελλάδα περνούσε κατά 90% στη σφαίρα επιρροής της Βρετανίας και των ΗΠΑ. Άλλωστε, τρεις μέρες μετά, ακριβώς την ημέρα που απελευθερωνόταν η Αθήνα, ο Βρετανός πρωθυπουργός Ουίνστον Τσώρτσιλ διευκρίνιζε στον υπουργό του επί των Εξωτερικών Άντονυ Ήντεν το πνεύμα της συμφωνίας που είχε κάνει με τον Στάλιν:\n«Το σύστημα των ποσοστών δεν έχει σκοπό να προσδιορίσει τον αριθμό αυτών που θα συμμετάσχουν στις επιτροπές για τις διάφορες βαλκανικές χώρες, αλλά να εκφράσει το πνεύμα με το οποίο η βρετανική και η σοβιετική κυβέρνηση προσεγγίζουν τα προβλήματα αυτών των χωρών, έτσι ώστε να αποκαλύψουν κατά ένα κατανοητό τρόπο τις σκέψεις τους ο ένας στον άλλον. Δεν έχει σκοπό να είναι τίποτε περισσότερο από ένας οδηγός και, βεβαίως, δεν εκθέτει με κανένα τρόπο τις Ηνωμένες Πολιτείες, ούτε επιχειρεί να δημιουργήσει κανένα άκαμπτο σύστημα σφαιρών επιρροής. Μπορεί, πάντως, να βοηθήσει τις Ηνωμένες Πολιτείες να αντιληφθούν πώς νιώθουν οι δύο κύριοι σύμμαχοί τους γι’ αυτές τις περιοχές, όταν θα τους δοθεί η εικόνα στο σύνολό της.\n2. Φαίνεται, λοιπόν, ότι πολύ φυσικά η Σοβιετική Ρωσία έχει ζωτικά συμφέροντα στις χώρες που βρέχονται από τη Μαύρη Θάλασσα, μια από τις οποίες, η Ρουμανία, έχει επιτεθεί κατά τον πιο αχαλίνωτο τρόπο εναντίον της με 26 μεραρχίες, και η άλλη, η Βουλγαρία, έχει μαζί της παλαιούς δεσμούς. Η Μεγάλη Βρετανία αισθάνεται ότι είναι σωστό να επιδείξει ιδιαίτερο σεβασμό για τις ρωσικές απόψεις επί των χωρών αυτών και για τη σοβιετική επιθυμία να έχει πρωταρχικά την ευθύνη της καθοδηγήσεώς τους, εξ ονόματος του κοινού αγώνος.\n3. Κατά τον ίδιο τρόπο, η Μεγάλη Βρετανία έχει μακρά παράδοση φιλίας με την Ελλάδα και άμεσο ενδιαφέρον, σαν μεσογειακή χώρα, για το μέλλον της. Σ’ αυτόν τον πόλεμο η Μεγάλη Βρετανία έχασε 30.000 άνδρες προσπαθώντας να αντισταθεί στη γερμανο-ιταλική εισβολή κατά της Ελλάδος και επιθυμεί να παίξει ηγετικό ρόλο στον δρόμο της χώρας αυτής προς την έξοδο από τις σημερινές ταραχές, διατηρώντας εκείνη τη στενή σχέση και συνεργασία με τις Ηνωμένες Πολιτείες που χαρακτήριζε την αγγλο-αμερικανική πολιτική σε τούτο το τέταρτο του αιώνα. Εδώ γίνεται κατανοητό, ότι η Μεγάλη Βρετανία θα ηγηθεί με στρατιωτική έννοια και θα προσπαθήσει να βοηθήσει τη σημερινή βασιλική ελληνική κυβέρνηση να εγκατασταθεί στην Αθήνα, βασιζόμενη σε μια όσο γίνεται πλατύτερη και ενωμένη βάση. Η Σοβιετική Ρωσία θα ήταν έτοιμη να παραχωρήσει αυτή τη θέση και λειτουργία στη Μεγάλη Βρετανία κατά τον ίδιο τρόπο που η Βρετανία θα αναγνώριζε τη στενή σχέση μεταξύ Ρωσίας και Ρουμανίας. Αυτό θα εμποδίσει την ανάπτυξη στην Ελλάδα αλληλομισούμενων κομματικών ομάδων, που θα εξαπέλυαν πόλεμο η μία εναντίον της άλλης και θα έμπλεκαν τη βρετανική και τη ρωσική κυβέρνηση σε ενοχλητικές συζητήσεις και σε σύγκρουση πολιτικής.\n[...] 6. Πρέπει να τονιστεί, ότι αυτή η ευρεία αποκάλυψη των βρετανικών και των σοβιετικών αντιλήψεων για τις χώρες που αναφέρονται παραπάνω είναι μόνο ένας προσωρινός οδηγός για το άμεσο μέλλον, δηλ. για όσο διάστημα διαρκεί ο πόλεμος, και ότι το θέμα θα επανεξεταστεί από τις Μεγάλες Δυνάμεις όταν θα συναντηθούν στην τράπεζα της ανακωχής ή της ειρήνης για να κάνουν τη γενική ρύθμιση των πραγμάτων στην Ευρώπη».\nΑν με το ίδιο πνεύμα, που ο Τσώρτσιλ απευθύνθηκε στον Ήντεν την ημέρα που συμπτωματικά απελευθερωνόταν η Αθήνα, είχε φροντίσει να απευθυνθεί και ο Στάλιν στους ηγέτες του ΚΚΕ, αποκαλύπτοντάς τους την καθοριστική μυστική συμφωνία που είχε επιτευχθεί ανάμεσα στους δύο Μεγάλους, ίσως να είχαν αποφευχθεί τα Δεκεμβριανά και ο συνεπακόλουθος εμφύλιος πόλεμος...\nΕτικέτες ΔΗΜΟΣΘΕΝΗΣ ΚΟΥΚΟΥΝΑΣ, ΙΣΤΟΡΙΚΑ ΘΕΜΑΤΑ


Η Ρωσία αρχίζει να επανεξετάζει το πυρηνικό της δόγμα, έτσι ώστε να συμπεριλαμβάνει προληπτικά χτυπήματα εναντίον των εχθρών της, ακόμη και αυτών που δεν διαθέτουν πυρηνικά όπλα. Η είδηση αυτή έρχεται, ακριβώς στη στιγμή που οι ΗΠΑ προσπαθούν να πείσουν τη Ρωσία να μειώσει το πυρηνικό της οπλοστάσιο, και πιέζουν το Ιράν να αναθεωρήσει τη πυρηνική του «φιλοδοξία».\nΣε συνέντευξη του στην Izvestia, ο Nikolai Patrushev, γραμματέας της ρωσικής επιτροπής ασφάλειας, αναφέρει πως το νέο ρωσικό δόγμα προσφέρει «πολλές επιλογές στη χρήση των πυρηνικών όπλων, ανάλογα με τη κάθε περίπτωση και τις διαθέσεις του εκάστοτε εν δυνάμει εχθρού. Σε κρίσιμες περιπτώσεις εθνικής ασφάλειας, δεν θα πρέπει να αποκλείεται η προληπτική χρήση της πυρηνικής ισχύος…». Ο Patrushev συνεχίζει λέγοντας, πως η χώρα του άρχισε την επανεξέταση των κανόνων πυρηνικής εμπλοκής, όταν πρόκειται για απόκρουση χτυπήματος συμβατικών δυνάμεων «όχι μόνο σε μεγάλης κλίμακας, αλλά ακόμη και σε περιπτώσεις περιφερειακών ή και τοπικών πολέμων».\nΗ παραπάνω δήλωση θα πρέπει να ανησυχήσει σοβαρά τη Γεωργία, αλλά και όποιο άλλο κράτος βρίσκεται στη σφαίρα επιρροής της Ρωσίας. Η Ρωσία δείχνει πως θεωρεί την επιλογή του «πρώτου χτυπήματος» ως σημαντικό στοιχείο του νέου της δόγματος. Ένα δόγμα που αναμένεται να παρουσιαστεί επίσημα από τον πρόεδρο Medvedev, σε λίγους μήνες, και που θα συμπεριλαμβάνει πιο «άμεσες» και πιο «ελαστικές» αντιδράσεις, σε τυχόν απειλές εναντίον της ρωσικής εθνικής ασφάλειας.\nΟι ΗΠΑ και η Ρωσία μπορεί να βρίσκονται στη διαδικασία υπογραφής μιας νέας συνθήκης που θα προβλέπει τη μείωση των πυρηνικών όπλων, αλλά όπως φαίνεται, ο Nikolai Patrushev, δεν έχει ακούσει τίποτα. Στη συνέντευξή του, επιτίθεται στις ΗΠΑ και στο ΝΑΤΟ, λέγοντας πως η συμμαχία «συνεχίζει να πιέζει για τη συμμετοχή σε αυτήν νέων μελών, οι στρατιωτικές της επιχειρήσεις εντείνονται, και οι στρατηγικές δυνάμεις των ΗΠΑ διεξάγουν μεγάλες ασκήσεις προσπαθώντας να βελτιώσουν τη διαχείριση των στρατηγικών τους όπλων».\nΜε άλλα λόγια, η Μόσχα αρχίζει να τηρεί σκληρή γραμμή, σε μια χρονική φάση που η Αμερική προσπαθεί να το παίξει «καλή». Η κυβέρνηση Ομπάμα προσπαθεί να πείσει τη Ρωσία να τη βοηθήσει στη προσπάθεια άσκησης πίεσης εναντίον του Ιράν, αλλά όπως όλα δείχνουν η ρωσική αρκούδα συνεχίζει να δείχνει τα πυρηνικά της δόντια…\nWired.com (The Danger Room)


Νέες αποκαλύψεις «φωτιά» για τον Πρίγκιπα Άντριου: ««Ξέρει τι συνέβη, ξέρω τι συνέβη…» – Oι καυτές μασέζ που μπαινόβγαιναν στο παλάτι για να τον… «χαλαρώσουν»! – Europost Ειδήσεις και Νέα από Ελλάδα και Κόσμο\nΑρχική/STORIES/Νέες αποκαλύψεις «φωτιά» για τον Πρίγκιπα Άντριου: ««Ξέρει τι συνέβη, ξέρω τι συνέβη…» – Oι καυτές μασέζ που μπαινόβγαιναν στο παλάτι για να τον… «χαλαρώσουν»!\nΝέες αποκαλύψεις «φωτιά» για τον Πρίγκιπα Άντριου: ««Ξέρει τι συνέβη, ξέρω τι συνέβη…» – Oι καυτές μασέζ που μπαινόβγαιναν στο παλάτι για να τον… «χαλαρώσουν»!\n«Ξέρει τι συνέβη, ξέρω τι συνέβη. Μόνο ένας από εμάς λέει την αλήθεια», λέει με δάκρυα στα μάτια η Βιρτζίνια Ρόμπερτς που ισχυρίζεται ότι έπεσε θύμα σεξουαλικής κακοποίησης από τον πρίγκιπα Άντριου όταν ήταν ανήλικη.


Apikia Santorini - Σαντορίνη από 400€/νύχτα - Πρωινό\nΞενοδοχείο Apikia Santorini - Σαντορίνη\nApikia Santorini - Σαντορίνη\nΣε μια γη γεμάτη ιστορία και μύθους, στα ίδια τα εδάφη που γεννήθηκαν από το ηφαίστειο και στα τείχη που χτίστηκαν από τους προγόνους μας, βρίσκεται το χωριό Πύργος στη Σαντορίνη. Το Apikia Santorini βρίσκεται σε αυτό το χωριό, σε απόσταση 2,6χλμ. από την Παραλία Θέρμες και 1χλμ. από το Art Space της Σαντορίνης. Προσφέρει κήπο, δωρεάν WiFi σε όλους τους χώρους του καταλύματος και δωρεάν ιδιωτικό χώρο στάθμευσης.Διαθέτει 12 εκπληκτικές σουίτες με θερμαινόμενη ιδιωτική πισίνα ή υπαίθριο υδρομασάζ, πανοραμική θέα στην Καλντέρα, το Αιγαίο Πέλαγος και το Apikia Santorini. Οι μονάδες είναι κλιματιζ Περισσότερα για το ξενοδοχείο\nσε Deluxe Σουίτα με Πισίνα και Μερική Πανοραμική Θέα 1 νύχτες Πρωινό €400\nσε Deluxe Σουίτα με Πισίνα και Μερική Πανοραμική Θέα


Διαχείριση κινδύνου ; Μετοχές\nΤο Υπόδειγμα Αποτίμησης Κεφαλαιακών Στοιχείων (εφεξής Υ.Α.Κ.Σ.) έχει αποτελέσει στο παρελθόν αντικείμενο μελέτης αρκετών ερευνητών. Σύμφωνα με το Υ.Α.Κ.Σ., η αναμενόμενη απόδοση ενός κεφαλαιακού στοιχείου είναι γραμμική συνάρτηση του συστηματικού κινδύνου του εν λόγω κεφαλαιακού στοιχείου. Ο συστηματικός κίνδυνος ενός αξιόγραφου, παραδείγματος χάρη μιας μετοχής, αντικατοπτρίζεται από τη μεταβολή της απόδοσης σε σχέση με τη μεταβολή της απόδοσης του χαρτοφυλακίου της αγοράς, εξουδετερώνοντας το αποτέλεσμα της διαφοροποίησης. Σκοπός της παρούσας μελέτης αποτελεί η διερεύνηση της ακριβής και γραμμικής σχέσης της αναμενόμενης απόδοσης της μετοχής με το συστηματικό κίνδυνο για τρεις ευρωπαϊκές χώρες· την Αγγλία, την Γαλλία και την Ιταλία για την χρονική περίοδο 2001 έως 2010.


Η θέση του Ξενώνα είναι μοναδική. Η θέα από τα μπαλκόνια και τις βεράντες είναι μαγευτική και απεριόριστη σε όλο τον περιβάλλοντα χώρο και στη θάλασσα. Αισθάνεσαι πολύ όμορφα πίνοντας τον καφέ σου στο μπαλκόνι, ατενίζοντας τα υπέροχα ηλιοβασιλέματα με τον ήλιο να χάνεται στις απέναντι βουνοκορφές της Στερεάς Ελλάδας, πέρα από τη θάλασσα.\nΟ Ξενώνας περιτριγυρίζεται από πράσινο και στην αυλή του υπάρχουν όμορφα αίθρια με σαλονάκια, στα οποία μπορείτε να χαλαρώσετε πίνοντας τον καφέ σας ή διαβάζοντας ένα όμορφο βιβλίο, απολαμβάνοντας τη φύση.\nΣτον Ξενώνα υπάρχει ιδιωτικός χώρος στάθμευσης έξω από την είσοδο του καταλύμματος. Σε περίπτωση πληρώτητας του πάρκινγκ, μπορείτε να σταθμεύσετε και στον δρόμο, μπροστά από τον Ξενώνα.


Οπως παλιά | Η ΚΑΘΗΜΕΡΙΝΗ\n10.03.2015 • 13:28 10.03.2015 • 13:28\nΗ σημαντική διαπίστωση, εν όψει του αυριανού αγώνα Κυπέλλου της ΑΕΚ με τον Ολυμπιακό, είναι πως η Ενωση, στα «πέτρινά» της χρόνια δεν έχασε τον κόσμο της. Κι αυτό αποδεικνύει το πόσο βαθιές είναι οι ρίζες της στο ελληνικό ποδόσφαιρο. Ψυχολογικά είναι σε πολύ καλύτερη κατάσταση από τον αντίπαλό της. Γιατί, ακόμα κι αν δεν προκριθεί, κανείς δεν θα κατηγορήσει παίκτες και τεχνική ηγεσία.\nΑντιθέτως, οι παίκτες του Ολυμπιακού θα αισθάνονται στον αγωνιστικό χώρο του ΟΑΚΑ πως παίζουν σε… κινούμενη άμμο. Γνωρίζουν πως δεν θα υπάρξουν ελαφρυντικά, σε περίπτωση αποκλεισμού. Γεγονός που δεν είναι ό, τι καλύτερο για την ψυχική τους ηρεμία.\nΦυσικά, ο Περέιρα δεν πρόκειται αύριο να κατεβάσει «ενδεκάδα Κυπέλλου». Επομένως, τουλάχιστον θεωρητικά, η ζυγαριά από αγωνιστικής πλευράς γέρνει υπέρ των φιλοξενουμένων. Ωστόσο, οι «ερυθρόλευκοι» δεν έχουν πείσει πως βρίσκονται σε καλή κατάσταση. Στα κρίσιμα παιχνίδια, με ΑΕΚ, ΠΑΟΚ, Παναθηναϊκό και Ντίνπρο δεν βρήκαν ρυθμό και έδειξαν τα τεράστια προβλήματα που έχουν στην άμυνα.\nΑν προστεθεί και το «θέλω» των παικτών του Δέλλα, αύριο αναμένεται να παρακολουθήσουμε ένα ντέρμπι από τα παλιά. Κι αυτό είναι ό,τι πιο ευχάριστο συμβαίνει στο επαγγελματικό μας ποδόσφαιρο την τελευταία περίοδο.\nΑρκεί ο κόσμος της ΑΕΚ να μην ξεφύγει από τα όρια. Και να αποδείξει πως όταν οι διοικήσεις θέλουν, μπορούν να διεξάγονται κρίσιμοι και σπουδαίοι αγώνες με κατάμεστες κερκίδες. Εξάλλου, το βιώνουμε αυτό στους ευρωπαϊκούς αγώνες των ομάδων μας.\nΑΕΚ προς μίμηση\nΗ… καμπούρα μας\nΠολλά σε ένα μήνα


ΒΑΛΚΑΝΙΚΟ ΠΕΡΙΣΚΟΠΙΟ: «Δεν υπήρξε τουρκική παρέμβαση στη βραχονησίδα, η ελληνική σημαία εξακολουθεί να κυματίζει»\n«Δεν υπήρξε τουρκική παρέμβαση στη βραχονησίδα, η ελληνική σημαία εξακολουθεί να κυματίζει»\n«Δεν υπάρχει καμία τουρκική παρέμβαση στη βραχονησίδα, η ελληνική σημαία εξακολουθεί να κυματίζει»\nΑπρίλιος 16, 2018. 19:21- Sputnik\nΟ πρωθυπουργός της Τουρκίας, Μπινάλι Γιλντιρίμ, δήλωσε ότι αφαιρέθηκε από την τουρκική ακτοφυλακή σε μια βραχονησίδα στο Αιγαίο η ελληνική σημαία, εντούτοις ο δήμαρχος του παρακείμενου νησιού ανακοίνωσε ότι η σημαία συνεχίζει να κυματίζει στη βραχονησίδα Μικρός Ανθρωποφάς.\nΜάλιστα, τονίζει το ρωσικό πρακτορείο Σπούτνικ στην τουρκική γλώσσα, ότι ο εκπρόσωπος της ελληνικής κυβέρνησης δήλωσε ότι δεν υπάρχουν ενδείξεις για εισβολή Τούρκων στην ελληνική επικράτεια.\nΤο δημοσίευμα επικαλείται την ελληνική εφημερίδα ‘Καθημερινή’(Kathimerini English Edition) στην οποία μίλησε ο δήμαρχος των Φούρνων, Γιάννης Μαρούσης, ο οποίος επιβεβαίωσε ότι η ελληνική σημαία κυματίζει στη βραχονησίδα Μικρός Ανθρωποφάς.\nΝωρίτερα, ο κυβερνητικός εκπρόσωπος Δημήτρης Τζανακόπουλος δήλωσε ότι σύμφωνα με το ελληνικό υπουργείο Άμυνας και τα κεντρικά γραφεία του Ναυτικού δεν μπορούσε να επιβεβαιώσει την ενημέρωση που έλαβε για τουρκική παραβίαση της ελληνικής επικράτειας.\nΟ ίδιος πρόσθεσε ότι η περιγραφή του Γιλντιρίμ ήταν προκλητική και αξίζει απόλυτα να καταδικασθεί τονίζοντας ότι η Ελλάδα δεν αναγνωρίζει ‘γκρίζες ζώνες’ και ότι δεν δέχεται θεωρίες για την εδαφική ακεραιότητα και δεν θα επιτρέψει αμφισβήτηση της κυριαρχίας της.\nΗ Άγκυρα θεωρεί ότι η κυριαρχία και το καθεστώς στους Φούρνους (Hurşit- η παρένθεση στο κείμενο), στο Αιγαίο είναι αμφιλεγόμενη, σημειώνει το δημοσίευμα.\n(Στοιχεία από tr.sputniknews.com)\nΕτικέτες μικρός Ανθρωποφάς, Τουρκία, τουρκική προκλητικότητα, Φούρνοι


Αποφασισμένος ο Ολυμπιακός για Μιραλάς! | ΟΛΕΣ ΟΙ ΕΙΔΗΣΕΙΣ ΑΠΟ ΤΗΝ ΕΛΛΑΔΑ ΚΑΙ ΤΟ ΕΞΩΤΕΡΙΚΟ\nΗ εντολή από τον Βαγγέλη Μαρινάκη έχει δοθεί εδώ και πολύ καιρό. Να αποκτηθεί τον Ιανουάριο ο Μιραλάς και τις τελευταίες ώρες οι "ερυθρόλευκοι", έχοντας ως σύμμαχο τον ποδοσφαιριστή, πιέζουν ασφυκτικά την Έβερτον.\nKανένας δεν γνωρίζει ποια θα είναι η κατάληξη της συγκεκριμένης υπόθεσης. Κανένας δεν μπορεί να βάλει το χέρι του στη φωτιά ότι ο Μιραλάς θα ξαναντυθεί στα κόκκινα.


Μερικοί λόγοι που χάνεις τα μαλλιά σου | HairlossGR\nΠαρακάτω θα δούμε μερικούς λόγους όπου μπορεί να σε ρίχνουν τα μαλλιά σου και ίσως να μην τους γνωρίζεις.\nΥπάρχει περίπτωση να χάνεις μαλλιά αν έχεις περάσει πρόσφατα κάποιο έντονο στρες, όπως ένα ατύχημα, μια σοβαρή ασθένεια κλπ. Ωστόσο, αυτές τις τρίχες δεν τις χάνεις, αφού όταν περάσει αυτό το στρες, το σώμα σου θα αρχίσει να εμφανίζει τις τρίχες που έπεσαν προηγουμένως.\nΣύμφωνα με μια έρευνα που δημοσιεύτηκε στην Αμερικάνικη ακαδημία δερματολογίας, όταν κάποιος λαμβάνει υπερβολική ποσότητα βιταμίνης Α, μπορεί να εμφανίσει τριχόπτωση ¹. Ωστόσο, και εδώ οι τρίχες θα αρχίσουν την επανεμφάνιση τους, όταν η ποσότητα της βιταμίνης Α πέσει στα φυσιολογικά επίπεδα.\nΜπορεί να χάνεις μαλλιά αν λαμβάνεις καθημερινά υπερβολική ποσότητα πρωτεΐνης. Από την άλλη, μια διατροφή που είναι χαμηλή σε πρωτεΐνη μπορεί να επηρεάσει την τριχοφυΐα, αφού καταστρέφει τα υγιή μαλλιά και δεν αφήνει τον οργανισμό να παράγει νέες τρίχες. Επίσης, μια απότομη διατροφική αλλαγή με σκοπό το χάσιμο πολλών κιλών, μπορεί να στρεσάρει το σώμα και να οδηγήσει σε τριχόπτωση. Η -ξαφνική- τριχόπτωση μπορεί να είναι και σημάδι κακής διατροφής όπως η βουλιμία ή η ανορεξία ¹. Φρόντισε πάντως να συμπεριλάβεις το κρέας, το ψάρι, τα αυγά και τις φακές στη διατροφή σου μιας και βοηθούν στην τριχοφυΐα.\nΟ υποθυρεοειδισμός είναι ακόμη μια αιτία που προκαλεί τριχόπτωση ¹. Αρχίζεις να χάνεις μαλλιά όταν ο θυρεοειδής σου δεν παράγει αρκετή ποσότητα από τις ορμόνες του. Και εδώ όμως, όταν το πρόβλημα αντιμετωπιστεί, τα μαλλιά θα ξανά βγουν κανονικά.\nΈνα υπερδραστήριο ανοσοποιητικό σύστημα μπορεί να προκαλέσει τριχόπτωση και συγκεκριμένα μια κατάσταση που ονομάζεται alopecia areata ¹. Το ανοσοποιητικό σύστημα αντιλαμβάνεται τις τρίχες σαν ξένο σώμα και τις επιτίθεται με αποτέλεσμα να πέφτουν.\nΥπάρχει μια έρευνα που υποστηρίζει ότι η λήψη ορισμένων φαρμάκων, όπως για την πίεση ή αντικαταθλιπτικά, μπορεί να προκαλέσουν τριχόπτωση ¹. Αν υποπτεύεσαι ότι κάποιο φάρμακο που λαμβάνεις σου προκαλεί τριχόπτωση, συζήτησε το με τον γιατρό σου για να μειώσεις τη δοσολογία του, ώστε να μειωθεί η τριχόπτωση ή/και να επανέλθουν τα μαλλιά σου.\nΗ υπερβολική χρήση χημικών στυλιστικών προϊόντων για τα μαλλιά, μπορεί να προκαλέσει τριχόπτωση. Αν βλέπεις πολλές τρίχες στη χτένα σου, όταν χρησιμοποιείς κάποια προϊόντα, δοκίμασε να τα μειώσεις ώστε να δεις αν οφείλεται από αυτό το προϊόν.\nTo πολυκυστικό σύνδρομο ωοθηκών προκαλεί ανισορροπία στις γυναικείες σεξουαλικές ορμόνες όπου μπορεί να προκαλέσει τριχόπτωση ¹. Διορθώνοντας το πρόβλημα, οι ορμόνες επανέρχονται στην φυσιολογική τους ισορροπία και αρχίζει η τριχοφυΐα.\nNextNextΟι φυσικοί τρόποι για να σταματήσεις την τριχόπτωση →\nThere are 102 users online now.\nΔημήτρης Σκ, dr Jose Lorenzo, FUE, 3001g, 14-15/10/2021\nLast Post by Δημητρης Σκ\nLast Post by gggali\nVlafo. FUE, 4158g, 09-10/01/2021\nPartial transection and Splitting\nMελλοντική μμ σε κλινική Εξωτερικού (De Freitas κλπ) (Ισπανία)\nLast Post by giwrgos8888\nLast Post by Aris3\nΠοια ειναι η καλυτερη τοπικη φιναστεριδη? και γνωμες\nXristos87, FUE, 2530g, 21/4/2021\nLast Post by tol


ΔΙΚΤΥΟΥΡΓΟΣ ΜΑΚΕΔΩΝ Το βάρβαρο όνειρο του κυβερνώντος κόμματος - ΔΙΚΤΥΟΥΡΓΟΣ ΜΑΚΕΔΩΝ\nHome / Αριστερά / Το βάρβαρο όνειρο του κυβερνώντος κόμματος\nΤο βάρβαρο όνειρο του κυβερνώντος κόμματος\nΦεβρουαρίου 02, 2019 Edit 0\nΤο κυβερνών κόμμα είναι τόσο ανιστόρητο που έχει ως όνειρο τη Βαλκανική Ένωση, διότι έχει ταυτόχρονα τη νοσταλγία της Γιουγκοσλαβικής Ένωσης και της Σοβιετικής Ένωσης. Για αυτό το κόμμα το θέμα των Σκοπίων είναι ιδεολογικό πείραμα που έπρεπε να πετύχει σώνει και καλά, για ν’ ακολουθήσουν και άλλες χώρες της περιοχής, έτσι ώστε ο Ελληνισμός να περιοριστεί στην Ελλάδα και να εξαφανιστεί από όλες τις άλλες περιοχές, για να λειτουργήσει καταλυτικά εναντίον του. Το κυβερνών κόμμα εκμεταλλεύτηκε τη συγκυβέρνηση για να προετοιμάσει το έδαφος αυτών των αλλαγών, για να λειτουργήσει το όλο θέμα ως Δούρειος Ίππος εντός ΝΑΤΟ και στη συνέχεια εντός Ευρωπαϊκής Ένωσης.\nΘέλει το κυβερνών κόμμα να κάνει το ίδιο που έκανε και στην Ελλάδα για να μετατρέψει έναν σκληρό πυρήνα σε ιδεολογικό επίπεδο σε κόμμα ικανό ν’ αλλάξει τις υπάρξεις των Ελλήνων, χάρη στην καταπάτηση της Ιστορίας. Δεν είχε προβλέψει όμως ότι ο Ελληνικός λαός δεν θα ακολουθούσε πιστά και τυφλά τα κόμματα της Βουλής των Ελλήνων. Αντιθέτως είναι αυτός που έδωσε το παράδειγμα της αντίστασης και της αντεπίθεσης. Έτσι το όνειρο του κυβερνώντος κόμματος θα τελειώσει με αυτό.\nΗ κυβερνητική απαγόρευση\nΗ κυβερνητική απαγόρευση θα είναι όλο και πιο πιεστική προς όλες τις κατευθύνσεις και τα επίπεδα για να τρομοκρατήσει τους Έλληνες που αντιστέκονται, εφαρμόζοντας όλο και πιο σκληρά τα τρία εδάφια του Άρθρου 6 του Προσυμφώνου των Πρεσπών. Όμως δεν έχει υπολογίσει σωστά το κυβερνών κόμμα πώς λειτουργούν οι Έλληνες. Έτσι το πρώτο του πρόβλημα θα είναι η αντιδραστικότητά τους. Διότι όσο πιο πολλές θα είναι οι απαγορεύσεις τόσο πιο πολλές θα είναι οι εκδηλώσεις και τα συλλαλητήρια κατά του Προσυμφώνου. Διότι πολύ απλά το κυβερνών κόμμα δεν έχει την αυτοδυναμία και δεν μπορεί να επιβάλλει από μόνο του τα θέλω του. Κι όταν χρησιμοποιεί κι εκμεταλλεύεται πρόθυμους βουλευτές πάλι δεν έχει τη θεσμική πλειοψηφία. Κατά συνέπεια ξέρει από τώρα ότι το Προσύμφωνο είναι ευάλωτο κι ότι θα το ακυρώσουμε εξ ολοκλήρου για να μη μείνει τίποτα από αυτό στην ιστορία της Ελλάδας αφού αποτελεί ιδεολογικό πλήγμα για τον Ελληνισμό. Κι ο ελληνικός λαός δεν μπορεί να το αποδεχτεί. Έτσι με όλες μας τις δυνάμεις και χάρη στην κυβερνητική απαγόρευση, θα νικήσουμε γιατί το φως πάντα νικά το σκοτάδι.\nΗ συμφωνία των Πρεσπών ενάντια στην Αρχαιολογία, την Ιστορία και την Παιδεία\nΗ συμφωνία των Πρεσπών προέρχεται από ένα ιδεολογικό υπόβαθρο που δεν σχετίζεται με το Έθνος και την Ιστορία και γι’ αυτό τον λόγο το Άρθρο 8 Εδάφιο 5 προσπαθεί να αναθεωρήσει την Αρχαιολογία, την Ιστορία και την Παιδεία με μια κοινή επιτροπή εμπειρογνωμόνων που θα υπάγεται στο Υπουργείο Εξωτερικών. Δίνει σημασία αποκλειστικά στη γεωγραφία για την επιχειρηματολογία του και η ρητορική του βασίζεται σε μια ριζοσπαστική αντίληψη των πραγμάτων, πράγμα που σημαίνει πρακτικά ότι δεν υπάρχει συνέχεια. Έτσι κατά τους δημιουργούς της το Προσύμφωνο μπορεί να λειτουργήσει με το μαθηματικό μοντέλο της αλυσίδας του Markov, όπου το μέλλον εξαρτάται αποκλειστικά από το παρόν και κατά συνέπεια δεν έχει καμιά σχέση με το παρελθόν. Αυτοί που υπέγραψαν το Προσύμφωνο κανόνισαν να λειτουργεί το Άρθρο 8 Εδάφιο 5 χάρη στο Άρθρο 20 Εδάφιο 4 ακόμα και πριν την κύρωση από τις δύο χώρες έτσι ώστε να προλάβει η επιτροπή ν’ αλλάξει τα βιβλία της ιστορίας για τον Σεπτέμβριο του 2019. Και αυτή η βιασύνη συμπίπτει και με όλες τις διαδικασίες που χρησιμοποιεί το κυβερνών κόμμα για να περάσει το απαράδεκτο κείμενο και να το εφαρμόσει όσο πιο γρήγορα γίνεται πριν πέσει λόγω εκλογών σε βουλευτικό επίπεδο.\nΟ ρόλος του Ποταμιού για το Προσύμφωνο\nΌσο και να θέλει να το κρύψει η ηγεσία του Ποταμιού, ο ρόλος του κόμματος ήταν σκοτεινός για το θέμα του Προσυμφώνου των Πρεσπών. Ακολουθήθηκε από την αρχή μια συνωμοσία με το κυβερνών κόμμα για να περάσει το Προσύμφωνο. Απλώς το ίδιο το Ποτάμι δεν μπόρεσε ν' αντέξει τις αποκλίσεις εντός του. Στην πραγματικότητα δεν εκτιμήθηκαν σωστά οι δυνάμεις που υπήρχαν και οι πιέσεις που ασκήθηκαν. Πάντως αν το Ποτάμι έχασε την Κοινοβουλευτική του Ομάδα, οφείλεται στην ίδια του τη λανθασμένη στρατηγική. Αλλά αυτό δεν πρέπει να μας προβληματίζει, αφού τελικά αποδείχθηκε ότι πρόκειται για ένα κόμμα που δεν είχε εθνική αντίληψη και λειτουργούσε μόνο οπορτουνιστικά. Επίσης το γεγονός ότι ο Πρόεδρος του κόμματος είχε δηλώσει ότι θα είχε υπερψηφίσει ακόμα και το Σχέδιο Ανάν, πάλι καλά που δεν είναι Κύπριος και δεν μπορούσε να κάνει κακό στον Κυπριακό λαό και στον Τάσσο Παπαδόπουλο. Όμως αυτό έγινε με το Προσύμφωνο των Πρεσπών και δεν πρόκειται να το ξεχάσει ακόμα και μετά την ακύρωσή του. Έτσι όσοι πίστεψαν σε αυτό το κόμμα ας σκεφτούν ότι έπεσαν σε μια παγίδα από την οποία πρέπει να ξεφύγουν τώρα, για να συμμετέχουν στην απελευθέρωση της Ελλάδας.\nΚαμία διαπραγμάτευση δεν έγινε για τη γλώσσα\nΟ πρωθυπουργός των Σκοπίων ομολόγησε ανοιχτά πλέον ότι δεν έγινε καμία διαπραγμάτευση για το θέμα της γλώσσας. Με αυτήν την δήλωση διευκρίνισε επί της ουσίας ότι η ελληνική κυβέρνηση θεωρεί ότι είναι αυτονόητο ότι έχουν τη δική τους γλώσσα κι είναι αυτό που κατέγραψε το Άρθρο 1 του Προσυμφώνου των Πρεσπών. Έχουμε λοιπόν μια επιπλέον απόδειξη ότι το κυβερνών κόμμα ακολούθησε πιστά τις οδηγίες της Κομμουνιστικής Διεθνούς τις οποίες υιοθέτησε το ΚΚΕ από το 1924 έως το 1949. Τότε μάλιστα είπε στις Πρέσπες και πάλι ότι η Ελλάδα καταπατά τη Μακεδονία και τους Μακεδόνες. Στη συνέχεια το ΚΚΕ απέσυρε από το δόγμα αυτή τη θέση, αλλά φαίνεται ότι ο ΣΥΡΙΖΑ την υποστηρίζει ακόμα και τώρα. Γι' αυτό το λόγο μάλιστα ο Ελληνισμός αποτελεί εχθρό για αυτό το κόμμα, διότι είναι το αντιπαράδειγμα της θεώρησης του, αφού αυτή δεν εμπεριέχει ούτε την έννοια του Έθνους, ούτε της Ιστορίας. Έτσι ο πρωθυπουργός των Σκοπίων ομολογεί σε όλους χωρίς φοβίες το ιδεολογικό υπόβαθρο του Προσυμφώνου των Πρεσπών. Άλλωστε και ο ίδιος προέρχεται από τον ίδιο χώρο, αφού είναι ο πρόεδρος της Σοσιαλδημοκρατικής Ένωσης Μακεδονίας που αποτελεί μετεξέλιξη της Ένωσης Κομμουνιστών Μακεδονίας τίποτα λιγότερο, τίποτα περισσότερο. Έτσι το θέμα της γλώσσας των Σκοπίων δεν είχε λόγο να μπει σε διαπραγματεύσεις με τέτοιο ιδεολογικό υπόβαθρο.\nΗ Βουλγαρία υποχωρεί και παίρνει πόντους\nΌσες αντιδράσεις και να είχε η Βουλγαρία για το θέμα της γλώσσας των Σκοπίων, είδαμε με την απόφασή της να υπογράψει το Πρωτόκολλο Εισδοχής των Σκοπίων στο ΝΑΤΟ, ότι τελικά τα λόγια σε διπλωματικό επίπεδο δεν έχουν καμία αξία και μόνο τα κείμενα παραμένουν στην Ιστορία. Έτσι όσοι είχαν ποντάρει πάνω στην αντίσταση της Βουλγαρίας ενώ η ίδια μας η κυβέρνηση προωθούσε το όλο θέμα, αντιλήφθηκαν ότι δεν έχουν νόημα αυτές οι ζαριές διότι τα Βαλκάνια είναι μία γεωπολιτική σκακιέρα κι όχι βέβαια ένα ελληνικό τάβλι με πούλια. Οι χώρες εξετάζουν τα δικά τους συμφέροντα πρώτα και μετά το θέμα των συμμαχιών. Έτσι αποκαλύφθηκε ότι η Βουλγαρία δεν έχει σοβαρό θέμα επειδή μέσω διαβατηρίων που εκδίδει για τους Σκοπιανούς τους μετατρέπει όλο και περισσότερο σε Βούλγαρους. Και μάλιστα θεωρεί ότι κάνει και αποτελεσματική άμυνα ενάντια στην ιδέα της Μεγάλης Αλβανίας μέσω της Μεγάλης Βουλγαρίας αφού η επίσημη Ελλάδα φαίνεται να έχει όχι μόνο παραιτηθεί από την περιοχή αλλά και να έχει αποφασίσει να ονομάσει με σκοπιανά ονόματα τις ελληνικές περιοχές και πόλεις των Σκοπίων μέσω του Άρθρου 8 του Προσυμφώνου των Πρεσπών.